PREDLOG

EVA: 2024-3150-0002

**Predlog Zakona o izvajanju Uredbe (EU) o evropskem upravljanju podatkov – redni postopek**

**I. UVOD**

**1. OCENA STANJA IN RAZLOGI ZA SPREJEM PREDLOGA ZAKONA**

Ko govorimo o prehodu v digitalno družbo, so podatki eden od ključnih elementov tega prehoda. Podatki predstavljajo ključno sestavino za gospodarsko rast, konkurenčnost, inovacije, kreiranje služb in družbeni napredek. Evropska strategija za podatke skupaj z Belo knjigo o umetni inteligenci tvori prvi steber Digitalne strategije Evropske unije (v nadaljnjem besedilu: EU). Njen cilj je zagotoviti enotni trg podatkov in razvoj podatkovnega gospodarstva, ki stremi k povečanemu razvoju izdelkov na podlagi podatkov in k povpraševanju po njih po vsem enotnem trgu.

Z Uredbo (EU) 2022/868 Evropskega parlamenta in Sveta z dne 30. maja 2022 o evropskem upravljanju podatkov in spremembi Uredbe (EU) 2018/1724 (UL L št. 152 z dne 3. junija 2022, str. 1; v nadaljnjem besedilu: Uredba 2022/868/EU) se ureja pogoje za ponovno uporabo nekaterih kategorij podatkov, ki jih hranijo organi javnega sektorja, znotraj EU, priglasitveni in nadzorni okvir za opravljanje storitve posredovanja podatkov (preko ponudnikov storitev posredovanja podatkov), okvir za prostovoljno registracijo subjektov, ki zbirajo in obdelujejo podatke, dane na voljo v altruistične namene (ter podatkovni altruizem) in okvir za vzpostavitev Evropskega odbora za podatkovne inovacije.

Med nekatere kategorije podatkov, ki jih hranijo organi javnega sektorja (v nadaljnjem besedilu: zaščiteni podatki javnega sektorja) skladno s 3. členom Uredbe 2022/868/EU, sodijo:

* poslovne zaupnosti, vključno s poslovnimi in poklicnimi skrivnostmi ter skrivnostmi podjetja;
* statistične zaupnosti;
* varstvo pravic intelektualne lastnine tretjih oseb ali
* varstvo osebnih podatkov, če taki podatki ne spadajo na področje uporabe Direktive (EU) 2019/1024 Evropskega parlamenta in Sveta z dne 20. junija 2019 o odprtih podatkih in ponovni uporabi informacij javnega sektorja (UL L št. 172 z dne 26. junija 2019, str. 56).

Gre za nov zakonodajni okvir EU za urejanje izmenjave in ponovne uporabe podatkov, ki sicer izhaja iz obstoječih pravnih temeljev za izmenjavo podatkov (npr. soglasje v skladu z Uredbo (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov; v nadaljnjem besedilu: GDPR). Z Uredbo 2022/868/EU se vzpostavlja vrsta novih mehanizmov, s pomočjo katerih bodo podatke lahko upravljali tako posamezniki kot tudi podjetja. Za EU to predstavlja izziv za pospešitev razvoja uspešnega podatkovnega gospodarstva in dosego vodilnega položaja v okolju velikih tehnoloških platform.

Ne glede na to da je Uredba 2022/868/EU neposredno uporabljiva, pa je za njeno izvajanje treba sprejeti nacionalni predpis, s katerim se bodo določili pristojni organi za izvajanje in nadzor nad izvajanjem Uredbe 2022/868/EU. Pristojnim organom je potrebno določiti njihova pooblastila ter nadzorne ukrepe, prekrške in sankcije za izvajanje Uredbe 2022/868/EU.

**2. CILJI, NAČELA IN POGLAVITNE REŠITVE PREDLOGA ZAKONA**

**2.1 Cilji**

Cilj predloga zakona je prilagoditev nacionalne zakonodaje določbam Uredbe 2022/868/EU, tj. da se imenuje pristojne organe in jim dodeli ustrezna pooblastila za opravljanje nalog, kot so opredeljene v Uredbi 2022/2065/EU, in tako tudi sledi ciljem uredbe, ki oblikuje okvir za upravljanje podatkov. Ta okvir je tudi temelj za delovanje podatkovno vodenega gospodarstva, ki bo postalo vključujoče za vse državljane EU ter tudi bi okrepilo inovativnost ter gospodarstvo EU. Uredba 2022/868/EU sledi Evropski strategiji za podatke[[1]](#footnote-2) in vzpostavitvi skupnega evropskega podatkovnega prostora.

**2.2 Načela**

Zakonski predlog vsebinsko uresničuje načela, ki izhajajo že iz Uredbe 2022/868/EU, in sicer načela, da naj bi podatki, ki so jih ustvarili ali zbrali organi javnega sektorja ali drugi subjekti proračunskih sredstev, koristili družbi. Kategorije podatkov, glede katerih Uredba 2022/868/EU predvideva ponovno uporabo, to so zaupni poslovni podatki, vključno s poslovnimi skrivnostmi, podatki, za katere velja statistična zaupnost, podatki, varovani s pravicami intelektualne lastnine tretjih oseb, in osebni podatki v bazah podatkov, ki jih hranijo organi javnega sektorja, ter so občutljive narave, zato morajo biti preden se dajo na razpolago, izpolnjene nekatere tehnične in postopkovne zahteve, tudi zato, da bi zagotovili spoštovanje pravic, ki jih imajo do takih podatkov druge osebe, ali omejili negativne učinke na temeljne pravice, načelo nediskriminacije in varstvo podatkov. Predlog hkrati sledi spoštovanju načel objektivnosti, nediskriminacije, preglednosti in sorazmernosti ter zasleduje tudi prispevanje h kar največjemu zmanjševanju administrativnih ovir. Predlog zakona tako sledi tudi načelom pravne varnosti z zagotavljanjem jasnosti in predvidljivosti ureditve ob zagotovitvi spoštovanja človekovih pravic.

**2.3 Poglavitne rešitve**

Poglavitne rešitve predloga zakona so predlagane z namenom prilagoditve nacionalne zakonodaje določbam Uredbe 2022/868/EU, in sicer:

* imenovanje ministrstva, pristojnega za digitalno preobrazbo, kot enotne informacijske točke v zvezi s ponovno uporabo zaščitenih podatkov javnega sektorja in kot pristojnega organa, ki pomaga organom javnega sektorja, ki odobrijo ali zavrnejo zahtevo za ponovno uporabo zaščitenih podatkov javnega sektorja (2. člen predloga zakona),
* dodelitev pristojnosti pritožbenega organa Informacijskemu pooblaščencu za odločanje o pritožbah zoper odločbe organov javnega sektorja, ki odobrijo ali zavrnejo zahtevo za ponovno uporabo zaščitenih podatkov javnega sektorja (5. člen predloga zakona),
* imenovanje ministrstva, pristojnega za digitalno preobrazbo, kot organa pristojnega za izvedbo nalog v zvezi s priglasitvenim postopkom za storitve posredovanja podatkov za izvajanje Uredbe 2022/868/EU (10. člen predloga zakona),
* imenovanje ministrstva, pristojnega za nevladne organizacije, kot organa odgovornega za javni nacionalni register priznanih organizacij za podatkovni altruizem (13. člen predloga zakona),
* imenovanje inšpekcije za informacijsko družbo kot pristojnega organa za izvajanje nadzora nad izvajanjem Uredbe 2022/868/EU, delegiranih aktov in tega zakona (16. člen predloga zakona),
* določanje prekrškov in sankcij za izvajanje Uredbe 2022/868/EU.

**3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA**

Glede na parlamentarne postopke sprejemanja zakona konec leta 2024, bodo predvidoma prve finančne posledice zakona nastale v začetku 2025. V sprejetem proračunu 2025 sredstva za zakon niso zagotovljena, saj smo pri planiranju predloga proračuna 2025 upoštevali zgolj sprejete zakonske predpise in njihove finančne posledice. V letu 2024 pri pripravi predloga proračuna 2025 ni bilo možno planirati morebitnih novih zakonskih obveznosti, ki so bile šele v načrtu oziroma v pripravljalni fazi, saj je bil njihov sprejem s strani zakonodajalca negotov, tako glede morebitnega amandmiranja kot tudi končnih finančnih posledic.

Finančne posledice Zakona o izvajanju Uredbe (EU) o evropskem upravljanju podatkov se bodo uredile s spremembo proračuna 2025 in predloga proračuna 2026, ki sta v pripravi.

Finančne posledice predloga zakona bodo nastale v zvezi:

1. z vzpostavitvijo in delovanjem pristojnega organa za pomoč organom javnega sektorja, ki odobrijo ali zavrnejo zahtevo za ponovno uporabo zaščitenih podatkov javnega sektorja v skladu s 7. členom Uredbe 2022/868/EU,
2. z vzpostavitvijo in delovanjem pristojnega organa za izvedbo nalog v zvezi s priglasitvenim postopkom za storitve posredovanja podatkov v skladu s 13. členom Uredbe 2022/868/EU,
3. z vzpostavitvijo in delovanjem enotne informacijske točke v skladu z 8. členom Uredbe 2022/868/EU,
4. z vzpostavitvijo in delovanjem pritožbenega organa pri Informacijskemu pooblaščencu (5. člen predloga zakona), ter
5. z vzpostavitvijo in delovanjem pristojnega organa za izvajanje nadzora nad izvajanjem Uredbe 2022/868/EU, delegiranih aktov in tega zakona.

Pojasnila k predvidenim finančnim posledicam v točkah 1, 2 in 3:

Ministrstvo za digitalno preobrazbo (v nadaljnjem besedilu: ministrstvo) bo opravljalo naloge pristojnega organa v skladu s 7. in 13. členom Uredbe 2022/868/EU ter naloge enotne informacijske točke iz prvega odstavka 8. člena Uredbe 2022/868/EU. Za izvajanje nalog iz 7. člena Uredbe 2022/868/EU bo potrebno vzpostaviti in vzdrževati varno okolje za ponovno uporabo zaščitenih podatkov javnega sektorja. Za izvajanje zakonskih nalog bo potrebno poleg finančnih virov zagotoviti tudi dodatne zaposlitve, saj gre za popolnoma novo vrsto nalog, ki vsebinsko ne spadajo v obstoječa delovna področja ministrstva.

Za izvajanje zakonskih nalog se načrtuje zaposlitev 3 dodatnih javnih uslužbencev na ministrstvu, kar pomeni povečanje dovoljenega števila zaposlitev v ministrstvu za 3 kvote, in sicer: 2 delovni mesti sekretar in 1 delovno mesto višji svetovalec. Predviden letni obseg finančnih sredstev za dodatne zaposlitve znaša 126.004,34 eurov in je preračunan za tri dodatne javne uslužbence. Navedeni znesek vključuje strošek bruto bruto plač (vključno s povprečno oceno povračila potnih stroškov in prehrane, redne delovne uspešnosti in regresa za letni dopust), izobraževanja in usposabljanja (službene poti v tujini in v Sloveniji).

Za vzpostavitev in vzdrževanje varnega okolja za ponovno uporabo zaščitenih podatkov javnega sektorja iz četrtega odstavka 7. člena Uredbe 2022/868/EU ter za vzpostavitev in delovanje enotne informacijske točke iz 8. člena Uredbe 2022/868/EU bo poleg dodatnih zaposlitev potrebno zagotoviti ustrezno strojno in programsko opremo. Predvideni stroški na aplikativnem in infrastrukturnem delu so:

* 2025: 797.836 EUR
* 2026: 562.575 EUR
* 2027: 527.575 EUR

Skupni predvideni stroški za izvajanje nalog iz četrtega odstavka 7. člena Uredbe 2022/868/EU in 8. člena Uredbe 2022/868/EU znašajo za Ministrstvo za digitalno preobrazbo po letih:

* 2025: 902.836 EUR
* 2026: 688.577 EUR
* 2027: 653.577 EUR

Pojasnila k predvidenim finančnim posledicam v točki 4:

Informacijski pooblaščenec bo opravljal naloge pritožbenega organa v skladu s tretjim odstavkom 9. člena Uredbe 2022/868/EU. Gre za popolnoma novo vrsto nalog, ki vsebinsko ne spadajo v obstoječe naloge Informacijskega pooblaščenca, zato bo potrebno zagotoviti 2 dodatni zaposlitvi, kar pomeni povečanje dovoljenega števila zaposlitev pri Informacijskem pooblaščencu za dve kvoti, in sicer delovni mesti Sekretar.

Predviden letni obseg finančnih sredstev za izvajanje omenjenih nalog znaša 86.400,00 eurov in je preračunan za dva dodatna javna uslužbenca - znesek vključuje strošek bruto bruto plač (vključno s povprečno oceno povračila potnih stroškov in prehrane, redne delovne uspešnosti in regresa za letni dopust), izobraževanja in usposabljanja (službene poti v tujini in v Sloveniji) ter režijske stroške (zagotavljanje delovnih prostorov, stroškov energetike in vzdrževanja, zagotavljanje IT-opreme, uporaba službenih vozil, izvajanje administrativno-pravne podpore zaposlenim).

Pojasnila k predvidenim finančnim posledicam v točki 5:

Inšpektorat Republike Slovenije za informacijsko družbo (v nadaljnjem besedilu: inšpektorat) bo opravljal naloge nadzornega organa v skladu s 16. členom predloga zakona. Ker gre za popolnoma novo vsebinsko področje, na katerem inšpektorat ne opravlja nadzora, bo potrebno zagotoviti eno dodatno zaposlitev, kar pomeni povečanje dovoljenega števila zaposlitev v inšpektoratu za eno kvoto, in sicer za delovno mesto inšpektor svetnik.

Predviden letni obseg finančnih sredstev za izvajanje omenjenih nalog znaša 41.912,00 eurov in je preračunan za enega dodatnega javnega uslužbenca - znesek vključuje strošek bruto bruto plač (vključno s povprečno oceno povračila potnih stroškov in prehrane, redne delovne uspešnosti in regresa za letni dopust), izobraževanja in usposabljanja (službene poti v tujini in v Sloveniji.

Vsa navedena financiranja bodo potekala tudi v nadaljnjih letih, po letu 2026. Sredstva za izvajanje vseh nalog in ukrepov se zagotovijo iz državnega proračuna v okviru planiranj poračunov naslednjih proračunskih let.

Kot prihodek proračuna pri organih javnega sektorja, ki bodo odločali o ponovni uporabi zaščitenih podatkov javnega sektorja, je predviden priliv iz naslova pristojbin za ponovno uporabo zaščitenih podatkov javnega sektorja (9. člen predloga zakona), zgolj tistih, ki so neposredni proračunski uporabniki. Pri Ministrstvu za digitalno preobrazbo pa bo prihodek predstavljal vsakokratno zagotovljeno varno okolje za prosilca, neglede na odločevalca o ponovi uporabi zaščitenih podatkov javnega sektorja, ter morebitni dostop do omrežja HKOM, v kolikor ga prosilec še nima.

Finančne posledice:

**Tabela 1:** Okvirna višina finančnih posledic po letih:

|  |  |  |  |  |
| --- | --- | --- | --- | --- |
| **Ukrep** | **2024** | **2025** | **2026** | **2027** |
| Vzpostavitev in delovanje pristojnega organa v skladu s 7. členom Uredbe 2022/868/EU  Strošek zaposlitev:  1x višji svetovalec (PR 36-46) | 0 EUR | 27.578 EUR | 33.094 EUR | 33.094 EUR |
| Vzpostavitev in delovanje pristojnega organa v skladu s 13. členom Uredbe 2022/868/EU |
| Vzpostavitev in delovanje pritožbenega organa (Informacijski pooblaščenec) za izvajanje Uredbe 2022/868/EU  Strošek zaposlitev:  2x Sekretar (PR 46-56) | 0 EUR | 72.000 EUR | 86.400 EUR | 86.400 EUR |
| Vzpostavitev in delovanje varnega okolja za ponovno uporabo zaščitenih podatkov javnega sektorja v skladu s četrtim odstavkom 7. člena Uredbe 2022/868/EU  (Strošek zaposlitve ter vzpostavitev infrastrukture in vzdrževanja je podrobneje opisan v tabeli 2) | 0 EUR | 261.547 EUR | 69.029 EUR | 69.029 EUR |
| Vzpostavitev in delovanje aplikativne podpore za delovanje varnega okolja za ponovno uporabo zaščitenih podatkov javnega sektorja s četrtim odstavkom 7. člena Uredbe 2022/868/EU  (Strošek zaposlitve ter vzpostavitev in vzdrževanja aplikativne podpore je podrobneje opisan v tabeli 3) | 0 EUR | 558.711 EUR | 586.454 EUR | 551.454 EUR |
| Vzpostavitev in delovanje nadzora nad izvajanjem Uredbe 2022/868/EU  Strošek zaposlitev:  1x Podsekretar (PR 43-53) | 0 EUR | 34.926 EUR | 41.912 EUR | 41.912 EUR |
| Vzpostavitev in delovanje enotne informacijske točke v skladu z 8. členom Uredbe 2022/868/EU  **(**Strošek vzpostavitev infrastrukture je podrobneje opisan v tabeli 3) | 0 EUR | 55.000 EUR | 0 EUR | 0 EUR |
| **SKUPAJ** | **0 EUR** | **1.009.762 EUR** | **816.889 EUR** | **781.889 EUR** |

**Tabela 2:** Podrobna ocena stroškov za vzpostavitev in delovanje varnega okolja iz četrtega odstavka 7. člena Uredbe 2022/868/EU:

|  |  |  |  |  |
| --- | --- | --- | --- | --- |
| **Ukrep** | **2024** | **2025** | **2026** | **2027** |
| Vzpostavitev in vzdrževanje varnega okolja za ponovno uporabo zaščitenih podatkov | 0 EUR | 48.740 EUR | 22.575 EUR | 22.575 EUR |
| Nakup licenc:   * 8x Windows Server 2022 Standard - 16 Core License Pack (8.419,84 EUR) * 200x Windows Server 2022 - 1 User CAL (9.016,00 EUR) * 200x Windows Server 2022 Remote Desktop Services - 1 User CAL (28.520,00 EUR) * 20x MS OVL-NL WINDOWS ENT SNGL UpgrdSAPk 3Y-Y1 AP (8.057,80 EUR) * 200x Office LTSC Standard 2021 (88.688,00 EUR) | 0 EUR | 174.096 EUR | 0 EUR | 0 EUR |
| Strošek zaposlitev:  1x Sekretar (PR 46-56) | 0 EUR | 38.711 EUR | 46.454 EUR | 46.454 EUR |
| **SKUPAJ** | **0 EUR** | **261.547 EUR** | **69.029 EUR** | **69.029 EUR** |

**Tabela 3:** Podrobna ocena stroškov za aplikativno podporo pri delovanju varnega okolja iz četrtega odstavka 7. člena Uredbe 2022/868/EU ter vzpostavitev in delovanje enotne informacijske točke iz 8. člena Uredbe 2022/868/EU:

|  |  |  |  |  |
| --- | --- | --- | --- | --- |
| **Ukrep** | **2024** | **2025** | **2026** | **2027** |
| Aplikativna nadgradnja na spletu za objavo informacij (Vzpostavitev Enotne informacijske točke) | 0 EUR | 30.000 EUR | 0 EUR | 0 EUR |
| Aplikativna nadgradnja za pripravo in sprejem elektronske vloge (Vzpostavitev Enotne informacijske točke) | 0 EUR | 25.000 EUR | 0 EUR | 0 EUR |
| Aplikativna podpora delovanju varnega okolja in prenosu podatkov | 0 EUR | 520.000 EUR | 540.000 EUR | 505.000 EUR |
| Aplikativna podpora glede strukturiranja in hrambe podatkov ter zagotavljanje smernic |
| Aplikativna podpora pri psevdonimizaciji in zagotavljanje varne in zaupne obdelave podatkov |
| **Strošek zaposlitev za aplikativno podporo** | | | | |
| **Ukrep** | **2024** | **2025** | **2026** | **2027** |
| Aplikativna podpora delovanju varnega okolja in prenosu podatkov  1x Sekretar (PR 46-56) | 0 EUR | 38.711 EUR | 46.454 EUR | 46.454 EUR |
| Aplikativna podpora glede strukturiranja in hrambe podatkov ter zagotavljanje smernic |
| Aplikativna podpora pri psevdonimizaciji in zagotavljanje varne in zaupne obdelave podatkov |
| **SKUPAJ** | **0 EUR** | **613.711 EUR** | **586.454 EUR** | **551.454 EUR** |

**4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET**

– V sprejetem proračunu 2025 Ministrstvo za digitalno preobrazbo, Inšpektorat RS za informacijsko družbo in Informacijski Pooblaščenec RS nimajo zagotovljenih finančnih sredstev. S sprejetjem tega zakona se bo vzpostavila zakonska podlaga, ki bo določila tudi finančne posledice,

– sredstva bodo zagotovljena z rebalansom ali spremembami državnega proračuna.

Glede na parlamentarne postopke sprejemanja zakona konec leta 2024, bodo predvidoma prve finančne posledice zakona nastale v začetku 2025. V sprejetem proračunu 2025 sredstva za zakon niso zagotovljena, saj smo pri planiranju predloga proračuna 2025 upoštevali zgolj sprejete zakonske predpise in njihove finančne posledice. V letu 2024 pri pripravi predloga proračuna 2025 ni bilo možno planirati morebitnih novih zakonskih obveznosti, ki so bile šele v načrtu oziroma v pripravljalni fazi, saj je bil njihov sprejem s strani zakonodajalca negotov, tako glede morebitnega amandmiranja kot tudi končnih finančnih posledic.

Finančne posledice Zakona o izvajanju Uredbe (EU) o evropskem upravljanju podatkov se bodo uredile s spremembo proračuna 2025 in predloga proračuna 2026, ki sta v pripravi.

**5. PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE**

Uredba 2022/868/EU je neposredno uporabljiva v vseh državah članicah EU, določa pa obveznosti držav članic, da določijo organe za izvajanje nalog v skladu s 7., 13. in 23. členom Uredbe 2022/868/EU ter pristojna organa za spremljanje in nadziranje skladnosti ponudnikov storitev posredovanja podatkov in priznanih organizacij za podatkovni altruizem po 14. in 24. členu Uredbe 2022/868/EU.

Na podlagi podatkov, ki so objavljeni na spletnih straneh Evropske komisije in so prikazani v spodnji tabeli, je 10 držav članic EU že določilo pristojne organe v skladu s 7. členom Uredbe 2022/868/EU. 14 držav članic EU je določilo pristojne organe za storitve posredovanja podatkov v skladu s 13. členom Uredbe 2022/868/EU, 13 držav članic pa je določilo pristojne organe za registracijo organizacij za podatkovni altruizem v skladu s 23. členom Uredbe 2022/868/EU.

**Tabela 4:** Pregled pristojnih organov po državah članicah:

|  |  |  |  |
| --- | --- | --- | --- |
| Država članica | Pristojni organ po 7. členu Uredbe 2022/868/EU | Pristojni organ za storitve posredovanja podatkov po 13. členu Uredbe 2022/868/EU | Pristojni organ za registracijo organizacij za podatkovni altruizem po 23. členu Uredbe 2022/868/EU |
| 1. Avstrija | / | / | / |
| 1. Belgija | / | / | / |
| 1. Bolgarija | * Minister of e-Government, * President of the National Statistical Institute (for reuse of statistical data) | Minister of e-Government | |
| 1. Hrvaška | Central State Office for the Development of Digital Society | | |
| 1. Ciper | / | / | / |
| 1. Češka Republika | / | / | / |
| 1. Danska | Statistics Denmark | Agency for Digital Government | |
| 1. Estonija | / | / | / |
| 1. Finska | * Statistics Finland * Finnish Social and Health Data Permit Authority Findata (for secondary use of social and health care data | Finnish Transport and Communications Agency Traficom | |
| 1. Francija | / | ARCEP - L’Autorité de régulation des communications électroniques, des postes et de la distribution de la presse | CNIL - La Commission Nationale de l'Informatique et des Libertés |
| 1. Nemčija | / | / | / |
| 1. Grčija | / | / | / |
| 1. Madžarska | The National Data Asset Agency | The National Data Protection and Freedom of Information Authority | |
| 1. Irska | Researcher Co-ordination Unit, Central Statistics Office (CSO) | The Competition and Consumer Protection Commission | |
| 1. Italija | / | / | / |
| 1. Latvija | Ministry of Environmental Protection and Regional Development Republic of Latvia | | |
| 1. Litva | The State Data Agency | The State Data Protection Inspectorate | |
| 1. Luksemburg | / | Ministry of State, Department of Media, Connectivity and Digital Policy | |
| 1. Malta | / | / | / |
| 1. Nizozemska | Statistics Netherlands | The Authority for Consumers and Markets | |
| 1. Poljska | / | / | / |
| 1. Portugalska | / | Administrative Modernisation Agency | |
| 1. Romunija | / | Authority for Digitalization of Romania (ADR) | / |
| 1. Slovaška | / | / | / |
| 1. Slovenija | / | / | / |
| 1. Španija | * Deputy Directorate General for Planning and Governance of Digital Administration * General Secretariat for Digital Administration. State Secretariat for Digitization and Artificial Intelligence * Ministry of Economic Affairs and Digital Transformation | * Deputy Directorate General for Digital Society * Directorate General for Digitization and Artificial Intelligence * State Secretariat for Digitization and Artificial Intelligence * Ministry of Economic Affairs and Digital Transformation | |
| 1. Švedska | / | / | / |

Vir: National competent bodies and authorities <https://ec.europa.eu/newsroom/dae/redirection/document/98966> (Datum zajema: 24. 6. 2024)

Predlog zakona je prilagojen pravnemu redu Evropske unije.

Podrobnejši prikaz ureditve v nekaterih državah članicah Evropske unije:

**LITVA**

Zakonodajni postopek je še v teku. Osnutek nacionalnega zakona, s katerim prenašajo Uredbo 2022/868/EU je v obravnavi v njihovem parlamentu. Predlog zakona določa pristojnosti, pravice in naloge pristojnih organov, postopek obravnavanja pritožb, določanja in plačila taks, sankcij in odškodnin. Načrtuje se, da bo zakon o izvajanju Uredbe o upravljanju podatkov v Litvi začel veljati 1. septembra 2024.

Dne 20. septembra 2023 sta bila z Resolucijo o izvajanju Uredbe (EU) 2022/868 imenovana dva pristojna organa Litve:

* Državna agencija za podatke je pristojna institucija v skladu s prvim odstavkom 7. člena Uredbe 2022/868/EU in enotna informacijska točka v skladu s prvim odstavkom 8. člena Uredbe 2022/868/EU.
* Državni inšpektorat za varstvo podatkov je pristojni organ, odgovoren za storitve posredovanja podatkov v skladu s prvim odstavkom 13. člena Uredbe 2022/868/EU in za registracijo organizacij za altruistične podatke v skladu s prvim odstavkom 23. člena Uredbe 2022/868/EU.

**FINSKA**

Na Finskem imajo že vzpostavljene strukture, podobne tistim, ki jih zahteva II. poglavje Uredbe 2022/868/EU. Pristojna organa po 7. členu Uredbe 2022/868/EU sta njihov statistični urad ter Findata, ki je državni organ za socialne in zdravstvene podatke (za sekundarno uporabo podatkov o socialnem in zdravstvenem varstvu). Za pristojni organ za storitve posredovanja podatkov (13. člen Uredbe 2022/868/EU) ter za registracijo organizacij za podatkovni altruizem (23. člen Uredbe 2022/868/EU) so določili agencijo za promet in komunikacije.

**MADŽARSKA**

Sprejet je bil zakon, s katerim je bila nacionalna agencija za podatkovna sredstva imenovana za izvajanje nalog enotne informacijske točke po 8. členu Uredbe 2022/868/EU in osrednjega pristojnega organa po 7. členu Uredbe 2022/868/EU, ki se izvajajo v okviru temeljnih nalog agencije. Vzpostavitev varnega okolja za ponovno uporabo zaščitenih podatkov, ki spadajo v eno ali več kategorij podatkov iz prvega odstavka 3. člena Uredbe 2022/868/EU, bodo zagotovili od leta 2026 dalje.

Nacionalni organ za varstvo podatkov in svobodo informacij (<https://www.naih.hu/about-the-authority>) je bil 1. januarja 2024 imenovan za pristojni organ za storitve posredovanja podatkov (13. člen Uredbe 2022/868/EU) ter za registracijo organizacij za podatkovni altruizem (23. člen Uredbe 2022/868/EU). Oddelki 2(2a), 38(2c), 38(3)(i), 64/E - 64/H, 72(1)(g) zakona CXII iz leta 2011 o pravici do informacijske samoodločbe in o svobodi obveščanja določajo postopkovna pravila za organ. Organ je ustanovil novo enoto za naloge v zvezi z Uredbo 2022/868/EU in primeri varstva podatkov, v povezavami z novimi tehnologijami. Ta nova enota naj bi se kasneje razširila in bo odgovorna tudi za naloge organa za varstvo podatkov po EU Uredbi o podatkih in EU Uredbi o umetni inteligenci.

Vladni odloki v zvezi s pristojbino za registracijo ponudnikov podatkovnih posrednikov in podatkovnih altruističnih organizacij še niso sprejeti, poleg tega pa še niso sprejeta postopkovna pravila za prijavo registracij Komisiji. Organ je prvo obvestilo o registraciji ponudnika storitev podatkovnega posrednika Komisiji poslal po elektronski pošti.

**BOLGARIJA**

Pristojni organi v Bolgariji so bili imenovani z vladnim sklepom dne 27. septembra 2023. Vlada je kot pristojna organa za izvajanje 7. člena Uredbe 2022/868/EU imenovala Ministrstvo za e-upravo in Državni statistični inštitut. Za pristojni organ za storitve posredovanja podatkov (13. člen Uredba 2022/868/EU) ter za registracijo organizacij za podatkovni altruizem (23. člen Uredba 2022/868/EU) so določili Ministrstvo za e-upravo.

**6. PRESOJA POSLEDIC, KI JIH BO IMEL SPREJEM ZAKONA**

**6.1 Presoja administrativnih posledic**

**a) v postopkih oziroma poslovanju javne uprave ali pravosodnih organov:**

V skladu s 5., 7. in 26. členom Uredbe 2022/868/EU morajo države članice EU zagotoviti, da imajo njihovi pristojni organi na voljo vire za opravljanje svojih nalog, vključno z zadostnimi tehničnimi, finančnimi in človeškimi viri. Predlog zakona določa pristojne organe za izvajanje nalog iz 7., 8., 9., 13,. 14., 23. in 24. člena Uredbe 2022/868/EU. Ker predlog zakona ne ustanavlja novih organov, temveč podeljuje pristojnosti že obstoječim, so administrativna bremena manjša. Naloge bodo izvajali Ministrstvo za digitalno preobrazbo, Ministrstvo za javno upravo, Inšpektorat RS za informacijsko družbo in Informacijski pooblaščenec. Sprejem zakona bo sicer uvedel nove postopke, ki jih bodo vodili zaposleni pri teh organih, in sicer:

* pomoč organom javnega sektorja, ki odobrijo ali zavrnejo dostop za ponovno uporabo zaščitenih kategorij podatkov javnega sektorja (7. člen Uredbe 2022/868/EU),
* vzpostavitev enotne informacijske točke v zvezi s ponovno uporabo zaščitenih podatkov javnega sektorja (8. člen Uredbe 2022/868/EU),
* pritožbeni postopek v primerih ponovne uporabe zaščitenih podatkov javnega sektorja (tretji odstavek 9. člena Uredbe 2022/868/EU),
* priglasitveni postopek za storitve posredovanja podatkov (13. člen Uredbe 2022/868/EU),
* postopek registracije in vodenje registra priznanih organizacij za podatkovni altruizem (23. člen Uredbe 2022/868/EU), in
* izvajanje nadzora nad izvajanjem Uredbe 2022/868/EU (14. in 24. člen Uredbe 2022/868/EU).

Za izvajanje zgornjih postopkov bo potrebno poleg finančnih virov zagotoviti tudi dodatne zaposlitve, saj gre za popolnoma novo vrsto nalog, ki vsebinsko ne spadajo v obstoječa delovna področja ministrstva, dodatno zaposlene pa bo potrebno primerno usposobiti (potrebna dodatna usposabljanja, finančna in materialna sredstva).

Predlog zakona stremi k poenostavitvam in manjšanju administrativnih bremen, kjer je to glede na okoliščine in vsebino mogoče in primerno.

**b) pri obveznostih strank do javne uprave ali pravosodnih organov:**

Sprejem zakona ne bo imel posledic za obveznosti strank do javne uprave.

**6.2 Presoja posledic za okolje, vključno s prostorskimi in varstvenimi vidiki**

Sprejem zakona ne bo imel posledic za okolje.

**6.3 Presoja posledic za gospodarstvo**

Na podlagi predloga zakona lahko pričakujemo večjo pravno varnost podjetij – ponudnikov storitev posredovanja podatkov v smislu spoštovanja zakonodaje in višjo raven zaščite uporabnikov posredniških storitev.

Poleg tega se bo vzpostavilo zaupanje med posamezniki in podjetji glede dostopa do podatkov, nadzora nad njimi, njihove souporabe, uporabe in ponovne uporabe. To bo tudi omogočilo dodatne naložbe v nove storitve in podatkovne produkte, saj bo olajšan dostop do podatkov in bo na takšen način omogočene nove zaposlitve.

V 6. členu Uredbe 2022/868/EU je tudi predvideno, da kadar organi javnega sektorja zaračunajo pristojbine, sprejmejo ukrepe, s katerimi v skladu s pravili o državni pomoči spodbujajo ponovno uporabo zaščitenih kategorij podatkov javnega sektorja v neposlovne namene, na primer za znanstvene raziskave, ter s strani MSP in zagonskih podjetij. V zvezi s tem lahko organi javnega sektorja podatke dajo na voljo tudi po znižani pristojbini ali brezplačno, zlasti MSP-jem, civilni družbi in izobraževalnim ustanovam.

**6.4 Presoja posledic za socialno področje**

Predlog zakona nima posledic na socialnem področju.

**6.5 Presoja posledic za dokumente razvojnega načrtovanja**

Predlog zakona nima posledic za dokumente razvojnega načrtovanja.

**6.6 Presoja posledic za druga področja**

Predlog zakona nima posledic za druga področja.

**6.7 Izvajanje sprejetega predpisa**

a) Predstavitev sprejetega zakona

Ministrstvo za digitalno preobrazbo bo povezavo na sprejet zakon objavilo na svojih spletnih straneh.

b) Spremljanje izvajanja sprejetega predpisa

Sprejeti zakon bodo izvajali Ministrstvo za digitalno preobrazbo, Ministrstvo za javno upravo, Inšpektorat RS za informacijsko družbo in Informacijski pooblaščenec, ki bodo tudi spremljali njegovo izvajanje.

**6.8 Druge pomembne okoliščine v zvezi z vprašanji, ki jih ureja predlog**

/

**7. PRIKAZ SODELOVANJA JAVNOSTI PRI PRIPRAVI PREDLOGA ZAKONA**

Javna obravnava predloga zakona je trajala od 12. 3. 2024 do 11. 4. 2024. Novica o javni obravnavi je bila objavljena na spletni strani Ministrstva za digitalno preobrazbo: <https://www.gov.si/novice/2024-03-13-javna-obravnava-predloga-zakona-o-izvajanju-uredbe-eu-o-evropskem-upravljanju-podatkov/>, predlog zakona pa je bil objavljen na portalu eDemokracija: <https://e-uprava.gov.si/si/drzava-in-druzba/e-demokracija/predlogi-predpisov/predlog-predpisa.html?id=16540>.

Zainteresirana javnost je lahko predloge, pripombe in mnenja oddala neposredno na portalu eDemokracija ali poslala na elektronski naslov [gp.mdp@gov.si](mailto:gp.mdp@gov.si).

V javni obravnavi je pripombe na predlog zakona predložil le Informacijski pooblaščenec. Skupnost občin Slovenije ni imela pripomb.

Informacijski pooblaščenec (v nadaljnjem besedilu: IP) v svojih pripombah opozarja, da predlog zakona širi obseg in vsebine pristojnosti, kot jih že ima po Zakonu o Informacijskem pooblaščencu in povezani zakonodaji, saj predlaga IP kot pritožbeni organ, kar bo pomembno prispevalo tudi k finančnim posledicam za IP (in potrebnim kadrovskim okrepitvam). IP opozarja, da je potrebno glede na specifike postopka pred IP nasloviti nujna odstopanja od ureditve po zakonu, ki ureja splošni upravni postopek. Mnenje IP je bilo upoštevano bodisi s spremembami oziroma dopolnitvami zakonskega besedila bodisi z vidika večje jasnosti z ustreznimi dopolnitvami obrazložitev določb tega zakona (določbe glede pravnega sredstva, izključitve stranske udeležbe, pregleda spisa v zadevah ponovne uporabe zaščitenih podatkov javnega sektorja in procesnih dejanj v zadevah ponovne uporabe zaščitenih podatkov javnega sektorja). Prav tako so bile v oceni finančnih posledic predvidene dodatne zaposlitve za IP.

8. PODATEK O ZUNANJEM STROKOVNJAKU OZIROMA PRAVNI OSEBI, KI JE SODELOVALA PRI PRIPRAVI PREDLOGA ZAKONA, IN ZNESKU PLAČILA ZA TA NAMEN

Zunanji strokovnjaki oziroma pravne osebe pri pripravi predloga zakona niso sodelovali.

9. NAVEDBA, KATERI PREDSTAVNIKI PREDLAGATELJA BODO SODELOVALI PRI DELU DRŽAVNEGA ZBORA IN DELOVNIH TELES

* dr. Emilija Stojmenova Duh, ministrica za digitalno preobrazbo, Ministrstvo za digitalno preobrazbo Republike Slovenije,
* dr. Aida Kamišalić Latifić, državna sekretarka, Ministrstvo za digitalno preobrazbo Republike Slovenije,
* mag. Špela Kern, vršilka dolžnosti generalnega direktorja, Ministrstvo za digitalno preobrazbo Republike Slovenije,
* Tina Bizjak Ahačič, sekretarka, Ministrstvo za digitalno preobrazbo Republike Slovenije,
* mag. Aleš Veršič, sekretar, Ministrstvo za digitalno preobrazbo Republike Slovenije,
* Anja Ancelj, sekretarka, Ministrstvo za digitalno preobrazbo Republike Slovenije.

### II. BESEDILO ČLENOV

**ZAKON**

**O IZVAJANJU UREDBE (EU) O EVROPSKEM UPRAVLJANJU PODATKOV**

**I. Splošne določbe**

**1. člen**

**(vsebina)**

Ta zakon določa pristojne organe za izvajanje in nadzor nad izvajanjem Uredbe (EU) 2022/868 Evropskega parlamenta in Sveta z dne 30. maja 2022 o evropskem upravljanju podatkov in spremembi Uredbe (EU) 2018/1724 (UL L št. 152 z dne 3. junija 2022, str. 1; v nadaljnjem besedilu: Uredba 2022/868/EU), njihova pooblastila ter nadzorne ukrepe, prekrške in sankcije za izvajanje Uredbe 2022/868/EU.

**II. Ponovna uporaba nekaterih kategorij zaščitenih podatkov javnega sektorja**

**2. člen**

**(pristojni organ)**

(1) Naloge pristojnega organa iz prvega odstavka 7. člena Uredbe 2022/868/EU in naloge enotne informacijske točke iz prvega odstavka 8. člena Uredbe 2022/868/EU izvaja ministrstvo, pristojno za digitalno preobrazbo (v nadaljnjem besedilu: ministrstvo).

(2) Na enotni informacijski točki iz prejšnjega odstavka so objavljeni seznami evidenc o kategorijah podatkov, ki jih hranijo organi javnega sektorja in ki so zaščiteni iz razlogov iz prvega odstavka 3. člena Uredbe 2022/868/EU (v nadaljnjem besedilu: zaščiteni podatki javnega sektorja), ki so opisani z metapodatki, kot jih predvideva podzakonski predpis, izdan na podlagi zakona, ki ureja posredovanje in ponovno uporabo informacij javnega značaja.

(3) Varno okolje za obdelavo zaščitenih podatkov javnega sektorja iz četrtega odstavka 7. člena Uredbe 2022/868/EU zagotavlja ministrstvo.

(4) Organi javnega sektorja storitev zagotavljanja varnega okolja za obdelavo zaščitenih podatkov, za katere so z odločbo iz 4. člena tega zakona odobrili ponovno uporabo, plačujejo v skladu s cenikom, ki ga določi minister, pristojen za digitalno preobrazbo (v nadaljnjem besedilu: minister).

**3. člen**

**(ponovna uporaba zaščitenih kategorij podatkov)**

(1) Organi javnega sektorja odločijo o ponovni uporabi kategorij zaščitenih podatkov javnega sektorja ob upoštevanju pogojev za ponovno uporabo iz Uredbe 2022/868/EU in tega zakona ter vodijo postopek po zakonu, ki ureja splošni upravni postopek, če Uredba 2022/868/EU in ta zakon ne določata drugače, ter odločijo v roku 60 dni od prejema vloge oziroma v podaljšanjem roku iz drugega pododstavka prvega odstavka 9. člena Uredbe 2022/868/EU.

(2) Ponovna uporaba zaščitenih podatkov javnega sektorja je dovoljena v znanstvenoraziskovalne, zgodovinskoraziskovalne in statistične namene (v nadaljnjem besedilu: raziskovanje), če raziskovanje izvaja organizacija in posamezniki, ki pri svojem delovanju uporabljajo etična načela in metodologijo s področja raziskovanja ter pravila glede varstva podatkov iz drugega poglavja Uredbe 2022/868/EU, in če se oseba, ki je podala vlogo za ponovno uporabo zaščitenih podatkov javnega sektorja, pogodbeno zaveže, da bo spoštovala določila desetega odstavka 5. člena Uredbe 2022/868/EU.

(3) Ko organi javnega sektorja odločajo o ponovni uporabi osebnih podatkov, ki ne sodijo na področje uporabe Direktive (EU) 2019/1024 Evropskega parlamenta in Sveta z dne 20. junija 2019 o odprtih podatkih in ponovni uporabi informacij javnega sektorja (prenovitev) (UL L št. 172 z dne 26. 6. 2019, str. 56), vodijo postopek po zakonu, ki ureja varstvo osebnih podatkov, če Uredba 2022/868/EU in ta zakon ne določata drugače, ter odločijo v roku 60 dni od prejema vloge oziroma v podaljšanjem roku iz drugega pododstavka prvega odstavka 9. člena Uredbe 2022/868/EU.

**4. člen**

**(vloga za ponovno uporabo zaščitenih podatkov javnega sektorja)**

(1) Vloga za ponovno uporabo zaščitenih podatkov javnega sektorja vsebuje naslednje podatke:

1. podatke o vlagatelju (za fizično osebo: osebno ime, naslov stalnega ali začasnega prebivališča; za samostojnega podjetnika posameznika, posameznika, ki samostojno opravlja dejavnost, ter za pravno osebo: naziv oziroma firmo in naslov oziroma sedež in matično številko) ter podpis vlagatelja oziroma pooblaščene osebe,
2. kateremu organu javnega sektorja, ki hrani zaščitene podatke javnega sektorja, se vloga pošilja,
3. konkretno opredelitev, do katerih zaščitenih podatkov javnega sektorja želi vlagatelj dostopati in jih ponovno uporabiti,
4. namen ponovne uporabe zaščitenih podatkov javnega sektorja in razloge, ki izkazujejo ustreznost, relevantnost in omejenost zaščitenih podatkov javnega sektorja na to, kar je potrebno za dosego namenov pridobitve;
5. navedbo, ali namerava neosebne zaščitene podatke javnega sektorja prenesti v tretjo državo in katero ter navedbo namena takega prenosa,
6. obliko in način pridobitve zaprošenih podatkov ter navedbo razlogov za določeno obliko podatkov,
7. opis raziskave, ki vključuje:
   * naslov raziskave in navedbo nosilcev raziskave (za fizične osebe osebno ime, naziv in prebivališče, za pravno osebno pa firmo, matično številko in sedež),
   * podatke o izvajalcih raziskave (osebno ime, naziv, prebivališče, morebitno razmerje do nosilca raziskave in morebitna šifra raziskovalca),
   * namene oziroma cilje raziskave,
   * predvidena sredstva in dejanja ponovne uporabe podatkov, vključno z navedbo etičnih načel in metodologije iz drugega odstavka prejšnjega člena in ukrepi za varnost zaščitenih podatkov javnega sektorja,
   * način objave ali drugačne dostopnosti raziskave.

(2) Vloga za ponovno uporabo zaščitenih podatkov javnega sektorja se vloži v elektronski obliki na enotni informacijski točki iz 3. člena tega zakona, pri čemer se uporabi sredstvo elektronske identifikacije ravni zanesljivosti najmanj srednja ali se uporabi druge načine elektronske identifikacije za dostop do elektronskih storitev ravni zanesljivosti najmanj srednja v skladu s predpisi, ki urejajo elektronske identifikacije in storitve zaupanja.

(3) Organ javnega sektorja zavrne vlogo za ponovno uporabo zaščitenih podatkov javnega sektorja, če:

1. niso izpolnjeni pogoji iz prejšnjega člena in 5. člena Uredbe 2022/868/EU;
2. oceni, da zahtevani podatki niso primerni za izvedbo raziskave iz točke g) prvega odstavka tega člena;
3. oceni, da nameni oziroma cilji raziskave ne upravičujejo posega v pravice posameznikov, na katere se nanašajo osebni podatki, ali imetnikov podatkov;
4. oceni, da ukrepi za varnost podatkov niso ustrezni, ali
5. gre za tajne podatke v skladu z zakonom, ki ureja tajne podatke, ali varovane podatke, za katere predpisi, ki urejajo naloge in pooblastila policije, določajo omejitve razkritja.

**5. člen**

**(pravno sredstvo)**

(1) Zoper odločbo, s katero je organ javnega sektorja odločil o zahtevi za ponovno uporabo zaščitenih podatkov javnega sektorja, in zoper sklep, s katerim je organ javnega sektorja zahtevo zavrgel, ima prosilec pravico do pritožbe.

(2) O pritožbi odloča Informacijski pooblaščenec.

(3) Postopek s pritožbo se izvaja po določbah zakona, ki ureja splošni upravni postopek.

**6. člen**

**(izključitev stranske udeležbe)**

V postopku s pritožbo iz prejšnjega člena ni dopustna stranska udeležba, kot jo določa zakon, ki ureja splošni upravni postopek.

**7. člen**

**(pregled spisa v zadevah ponovne uporabe zaščitenih podatkov javnega sektorja)**

(1) Pravica strank do pregleda dokumentov v zadevah ponovne uporabe zaščitenih podatkov javnega sektorja po določbah zakona, ki ureja splošni upravni postopek, do pravnomočnosti odločbe Informacijskega pooblaščenca ne vključuje pregleda dokumentov zadeve, iz katerih bi se dalo razbrati ali sklepati na vsebino zaščitenih podatkov javnega sektorja.

(2) Po pravnomočnosti odločbe Informacijskega pooblaščenca pravica stranke iz prejšnjega odstavka vključuje pregled dokumentov zadeve v obsegu, dovoljenem s pravnomočno odločbo Informacijskega pooblaščenca.

**8. člen**

**(procesno dejanje v zadevah ponovne uporabe zaščitenih podatkov javnega sektorja)**

(1) Informacijski pooblaščenec lahko opravi procesno dejanje v zahtevi za ponovno uporabo zaščitenih podatkov javnega sektorja brez prisotnosti stranke, ki zahteva ponovno uporabo, ali osebe, ki ima v postopku enake pravice in dolžnosti kot stranka (v nadaljnjem besedilu: stranka), v celoti ali deloma, če bi taka prisotnost škodovala izvedbi uradnih postopkov ali varstvu ali uresničevanju človekovih pravic in temeljnih svoboščin tretjih oseb, o čemer Informacijski pooblaščenec odloči s sklepom in o tem obvesti stranko. V tem primeru Informacijski pooblaščenec tudi ne dovoli prisotnosti pri drugih dejanjih v postopku in stranki ne vroča zapisnika o teh dejanjih.

(2) Proti sklepu iz prejšnjega odstavka ni pritožbe, sklep pa se sme izpodbijati skupaj z odločitvijo o glavni zadevi.

**9. člen**

**(pristojbine)**

(1) Pri določitvi pristojbin, ki jih organ javnega sektorja na podlagi 6. člena Uredbe 2022/868/EU zaračuna za ponovno uporabo zaščitenih podatkov, se upošteva stroške iz petega odstavka 6. člena Uredbe 2022/868/EU, zahtevnost dela in višino urne postavke zaposlenih.

(2) Vlada predpiše podrobnejša merila in metodologijo za izračun pristojbin iz prejšnjega odstavka.

(3) Minister določi pogoje in načine dodeljevanja državnih pomoči v primeru znižanega plačila ali oprostitve plačila pristojbin v skladu s četrtim odstavkom 6. člena Uredbe 2022/868/EU.

**III. Storitve posredovanja podatkov**

**10. člen**

**(pristojni organ)**

Naloge pristojnega organa iz prvega odstavka 13. člena Uredbe 2022/868/EU izvaja ministrstvo.

**11. člen**

**(uporaba drugih predpisov)**

Ministrstvo vodi postopek po zakonu, ki ureja splošni upravni postopek, če Uredba 2022/868/EU in ta zakon ne določata drugače, v roku, določenem z Uredbo 2022/868/EU.

**12. člen**

**(priglasitev ponudnikov storitev posredovanja podatkov)**

(1) Ministrstvo vodi uradno evidenco ponudnikov storitev posredovanja podatkov, ki so mu priglasili opravljanje storitev posredovanja podatkov. Evidenca vsebuje podatke iz točk a), b), c), d), f) in g) šestega odstavka 11. člena Uredbe 2022/868/EU. Vpis v uradno evidenco ni pogoj za izvajanje pravic in obveznosti, ki jih imajo ponudniki storitev posredovanja po Uredbi 2022/868/EU ali po tem zakonu.

(2) Če ponudnik storitev posredovanja podatkov poda zahtevo iz osmega odstavka 11. člena Uredbe 2022/868/EU, mu ministrstvo izda potrdilo, ki samo po sebi ne ustvarja pravic in obveznosti po Uredbi 2022/868/EU ali tem zakonu.

(3) Če ponudnik storitev posredovanja podatkov poda zahtevo iz devetega odstavka 11. člena Uredbe 2022/868/EU, ministrstvo o zahtevi odloči z odločbo.

(4) Ministrstvo po uradni dolžnosti iz evidence iz prvega odstavka tega člena izbriše ponudnika storitev posredovanja podatkov, ki je ministrstvo obvestil o prenehanju opravljanja dejavnosti ali če mu je inšpektor za informacijsko družbo z dokončno odločbo prepovedal opravljanje dejavnosti.

**IV. Podatkovni altruizem**

**13. člen**

**(pristojni organ)**

Naloge pristojnega organa iz prvega odstavka 23. člena Uredbe 2022/868/EU izvaja ministrstvo, pristojno za delovanje nevladnih organizacij.

**14. člen**

**(uporaba drugih predpisov)**

Pristojni organ iz prejšnjega člena vodi postopek po zakonu, ki ureja splošni upravni postopek, če Uredba 2022/868/EU in ta zakon ne določata drugače, v roku, določenem z Uredbo 2022/868/EU.

**15. člen**

**(registracija priznanih organizacij za podatkovni altruizem)**

(1) Pravna oseba, ki izpolnjuje pogoje iz 18. člena Uredbe 2022/868/EU, se registrira pri pristojnem organu iz 13. člena tega zakona kot priznana organizacija za podatkovni altruizem z vlogo, ki vsebuje sestavine, določene z zakonom, ki ureja splošni upravni postopek, in sestavine, ki jih določa četrti odstavek 19. člena Uredbe 2022/868/EU.

(2) Pristojni organ iz 13. člena tega zakona na podlagi vloge iz prejšnjega odstavka izda odločbo iz petega odstavka 19. člena Uredbe 2022/868/EU.

(3) Pristojni organ iz 13. člena tega zakona vodi uradno evidenco priznanih organizacij za podatkovni altruizem, ki vsebuje podatke iz šestega odstavka 19. člena Uredbe 2022/868/EU, in jo javno objavi.

(4) Pristojni organ iz 13. člena tega zakona priznano organizacijo za podatkovni altruizem izbriše iz evidence iz prejšnjega odstavka, če ji je inšpektor za informacijsko družbo z dokončno odločbo prepovedal opravljanje dejavnosti.

**V. Nadzor**

**16. člen**

**(nadzor)**

(1) Nadzor nad izvajanjem Uredbe 2022/868/EU, delegiranih aktov, sprejetih na podlagi Uredbe 2022/868/EU, in tega zakona izvaja inšpekcija za informacijsko družbo.

(2) Če inšpektor za informacijsko družbo z odločbo prepove opravljanje dejavnosti ponudniku storitev posredovanja podatkov ali priznani organizaciji za podatkovni altruizem, o tem obvesti ustrezni pristojni organ iz 10. ali 13. člena tega zakona.

**VI. Kazenske določbe**

**17. člen**

**(prekrški)**

(1) Z globo od 4.500 do 60.000 eurov se za prekršek kaznuje pravna oseba, ki ji je bila podeljena pravica do ponovne uporabe neosebnih zaščitenih podatkov javnega sektorja in ki prenese podatke v tiste tretje države, za katere niso izpolnjene zahteve iz desetega, dvanajstega ali trinajstega odstavka 5. člena Uredbe 2022/868/EU (štirinajsti odstavek 5. člena Uredbe 2022/868/EU).

(2) Z globo od 4.500 do 60.000 eurov se za prekršek kaznuje pravna oseba, ki ji je bila podeljena pravica do ponovne uporabe zaščitenih podatkov javnega sektorja in ki ponovno uporabi zaščitene podatke javnega sektorja v nasprotju z namenom iz drugega odstavka 4. člena tega zakona.

(3) Z globo od 400 do 1.200 eurov se za prekršek iz prvega ali drugega odstavka tega člena kaznuje samostojni podjetnik ali posameznik, ki samostojno opravlja dejavnost.

(4) Z globo od 400 do 6.000 eurov se za prekršek iz prvega in drugega odstavka tega člena kaznuje odgovorna oseba pravne osebe, odgovorna oseba samostojnega podjetnika posameznika oziroma posameznika, ki samostojno opravlja dejavnost, ter odgovorna oseba v državnem organu ali samoupravni lokalni skupnosti.

(5) Z globo od 400 do 1.200 eurov se za prekršek iz prvega ali drugega odstavka tega člena kaznuje posameznik.

**18. člen**

**(prekrški)**

(1) Z globo od 4.500 do 60.000 eurov se za prekršek kaznuje pravna oseba, če:

1. opravlja storitve posredovanja podatkov brez priglasitve (prvi odstavek 11. člena Uredbe 2022/868/EU) ali brez izpolnjevanja pogojev iz Uredbe 2022/868/EU (četrti odstavek 11. člena Uredbe 2022/868/EU);
2. ne imenuje zakonitega zastopnika v primeru, da nima sedeža v Evropski uniji (tretji odstavek 11. člena Uredbe 2022/868/EU);
3. uporablja v pisni in govorni komunikaciji naziv »ponudnik storitev posredovanja podatkov, priznan v Uniji« in skupni logotip brez dokončne odločbe iz tretjega odstavka 12. člena tega zakona (deveti odstavek 11. člena Uredbe 2022/868/EU);
4. ne obvesti ministrstvo v roku o spremembah informacij iz šestega odstavka 11. člena Uredbe 2022/868/EU (dvanajsti odstavek 11. člena Uredbe 2022/868/EU) ali o prenehanju opravljanja dejavnosti (trinajsti odstavek 11. člena Uredbe 2022/868/EU);
5. ravna v nasprotju z 12. členom Uredbe 2022/868/EU.

(2) Z globo od 400 do 1.200 eurov se za prekrške iz prvega odstavka tega člena kaznuje samostojni podjetnik ali posameznik, ki samostojno opravlja dejavnost.

(3) Z globo od 400 do 6.000 eurov se za prekršek iz prejšnjega odstavka kaznuje odgovorna oseba pravne osebe, odgovorna oseba samostojnega podjetnika posameznika oziroma posameznika, ki samostojno opravlja dejavnost.

(4) Z globo od 400 do 1.200 eurov se za prekršek iz prvega ali drugega odstavka tega člena kaznuje posameznik.

**19. člen**

**(prekrški)**

(1) Z globo od 4.500 do 60.000 eurov se za prekršek kaznuje pravna oseba, če:

1. se med izvajanjem dejavnosti podatkovnega altruizma pravnoorganizacijsko preoblikuje tako, da ni več pravna oseba, ustanovljena za doseganje ciljev v splošnem interesu (točka b) 18. člena Uredbe 2022/868/EU);
2. med izvajanjem dejavnosti podatkovnega altruizma ne deluje več nepridobitno in je pravno odvisna od katerega koli subjekta, ki deluje pridobitno (točka c) 18. člena Uredbe 2022/868/EU);
3. izvaja dejavnosti podatkovnega altruizma prek strukture, ki funkcionalno ni ločena od drugih njenih dejavnosti (točka d) 18. člena Uredbe 2022/868/EU);

(2) Z globo od 400 do 6.000 eurov se za prekršek iz prejšnjega odstavka kaznuje odgovorna oseba pravne osebe.

**20. člen**

**(prekrški)**

(1) Z globo od 4.500 do 60.000 eurov se za prekršek kaznuje pravna oseba, če:

1. ne vodi popolne in natančne evidence o vseh fizičnih ali pravnih osebah, ki so imele možnost obdelati podatke, ki jih hrani ta priznana organizacija za podatkovni altruizem, in njihovih kontaktnih podatkih; o datumu ali trajanju obdelave osebnih podatkov ali uporabe neosebnih podatkov; o namenu obdelave v skladu z izjavo fizične ali pravne osebe, ki je dobila možnost obdelave; ali o morebitnih pristojbinah, ki so jih fizične ali pravne osebe plačale za obdelavo podatkov (prvi odstavek 20. člena Uredbe 2022/868/EU);
2. ne pripravi in pristojnemu organu iz 13. člena tega zakona ne pošlje letnega poročila o dejavnostih, ki vsebuje vsaj podatke iz točk a) do e) 20. člena Uredbe 2022/868/EU (drugi odstavek 20. člena Uredbe 2022/868/EU).

(2) Z globo od 400 do 6.000 eurov se za prekršek iz prejšnjega odstavka kaznuje odgovorna oseba pravne osebe.

**21. člen**

**(prekrški)**

(1) Z globo od 4.500 do 60.000 eurov se za prekršek kaznuje pravna oseba, če:

1. pred vsako obdelavo podatkov ne obvesti posameznikov, na katere se nanašajo osebni podatki, ali imetnikov podatkov na jasen in zlahka razumljiv o ciljih v splošnem interesu ter po potrebi o določenem, izrecnem in zakonitem namenu, za katerega se bodo osebni podatki obdelovali, kadar za te cilje in ta namen uporabniku podatkov dovoljuje obdelavo njihovih podatkov (točka a) prvega odstavka 21. člena Uredbe 2022/868/EU), ali o lokaciji in ciljih v splošnem interesu, za katere dovoljuje vsako obdelavo, ki se izvaja v tretji državi, kadar obdelavo izvaja priznana organizacija za podatkovni altruizem (točka b) prvega odstavka 21. člena Uredbe 2022/868/EU);
2. ne uporablja podatkov samo za cilje v splošnem interesu in za katere posameznik, na katere se nanašajo osebni podatki, ali imetnik podatkov dovoljuje obdelavo, ali če za pridobivanje podatkov uporablja zavajajoče tržne prakse (drugi odstavek 21. člena Uredbe 2022/868/EU);
3. ne zagotovi orodja za pridobitev privolitve posameznikov, na katere se nanašajo osebni podatki, ali dovoljenj za obdelavo podatkov, ki jih dajo na voljo imetniki podatkov, ali orodja za enostaven umik take privolitve ali dovoljenja (tretji odstavek 21. člena Uredbe 2022/868/EU);
4. ne sprejme ukrepov, s katerimi zagotovi ustrezno raven varnosti za shranjevanje in obdelavo neosebnih podatkov, ki jih je zbrala na podlagi podatkovnega altruizma (četrti odstavek 21. člena Uredbe 2022/868/EU);
5. ne obvesti brez odlašanja imetnikov podatkov v primeru vsakega nepooblaščenega prenosa neosebnih podatkov, ki jih je dal v souporabo, nepooblaščenega dostopa do njih ali njihove nepooblaščene uporabe (peti odstavek 21. člena Uredbe 2022/868/EU);
6. ne priskrbi orodja za pridobitev privolitve posameznikov, na katere se nanašajo osebni podatki, ali dovoljenja za obdelavo podatkov, ki jih dajo na voljo imetniki podatkov, ali ne navede pristojnosti tretje države, v katerih naj bi se podatki uporabljali, kadar omogoča, da tretje osebe obdelujejo podatke (šesti odstavek 21. člena Uredbe 2022/868/EU).

(2) Z globo od 400 do 6.000 eurov se za prekršek iz prejšnjega odstavka kaznuje odgovorna oseba pravne osebe.

**22. člen**

**(prekrški)**

(1) Z globo od 4.500 do 60.000 eurov se za prekršek kaznuje pravna oseba, če:

1. ne sprejme vseh razumnih tehničnih, pravnih ali organizacijskih ukrepov, tudi pogodenih dogovorov, za preprečitev mednarodnega prenosa neosebnih podatkov, hranjenih v Evropski uniji, ali dostopa državnih organov drugih držav do teh podatkov (prvi odstavek 31. člena Uredbe 2022/868/EU);
2. je ob prenosu podatkov v tretjo državo zagotovila večjo količino podatkov, kot je bilo to sprejemljivo, ob upoštevanju drugega in tretjega odstavka 31. člena Uredbe 2022/868/EU (četrti odstavek 31. člena Uredbe 2022/868/EU);
3. ob prenosu podatkov v tretjo državo ni obvestila imetnika podatkov o prošnji upravnega organa tretje države za dostop do njegovih podatkov pred ugoditvijo prošnji za prenos, razen v primeru prošnje z namenom kazenskega pregona in dokler je to potrebno za ohranitev učinkovitosti kazenskega pregona (peti odstavek 31. člena Uredbe 2022/868/EU).

(2) Z globo od 400 do 6.000 eurov se za prekršek iz prejšnjega odstavka kaznuje odgovorna oseba pravne osebe, odgovorna oseba samostojnega podjetnika posameznika oziroma posameznika, ki samostojno opravlja dejavnost ter odgovorna oseba v državnem organu ali v samoupravni lokalni skupnosti.

(3) Z globo od 400 do 1.200 eurov se za prekrške iz prvega odstavka tega člena kaznuje samostojni podjetnik ali posameznik, ki samostojno opravlja dejavnost.

(4) Z globo od 400 do 1.200 eurov se za prekršek iz prvega ali drugega odstavka tega člena kaznuje posameznik.

**23. člen**

**(prekrški)**

(1) Z globo od 4.500 do 60.000 eurov se za prekršek kaznuje pravna oseba, če ne izpolnjuje obveznosti iz ustreznih delegiranih aktov, ki jih Evropska komisija sprejme v skladu s prvim odstavkom 22. člena Uredbe 2022/868/EU.

(2) Z globo od 400 do 6.000 eurov se za prekršek iz prejšnjega odstavka kaznuje odgovorna oseba pravne osebe.

**24. člen**

**(odmerjanje sankcij)**

Poleg splošnih pravil za odmero sankcije iz zakona, ki ureja prekrške, se pri odločanju nadzornega organa o višini izrečene globe za kršitve iz 17. do 23. člena tega zakona upošteva tudi merila iz drugega odstavka 34. člena Uredbe 2022/868/EU.

**25. člen**

**(višina globe v hitrem prekrškovnem postopku)**

Za prekrške iz tega zakona se sme v hitrem prekrškovnem postopku izreči globa tudi v znesku, ki je višji od najnižje predpisane globe, določene s tem zakonom.

**PREHODNI IN KONČNA DOLOČBA**

**26. člen**

**(izdaja podzakonskih aktov)**

(1) Vlada izda predpis iz drugega odstavka 9. člena tega zakona v šestih mesecih od uveljavitve tega zakona.

(2) Vlada v šestih mesecih po uveljavitvi tega zakona uskladi Uredbo o posredovanju in ponovni uporabi informacij javnega značaja (Uradni list RS, št. 24/16 in 146/22) z drugim odstavkom 2. člena tega zakona.

(3) Minister izda predpis iz tretjega odstavka 9. člena tega zakona v šestih mesecih od uveljavitve tega zakona.

**27. člen**

**(delegirani akti)**

(1) 23. člen tega zakona se začne uporabljati 18 mesecev po začetku veljavnosti delegiranih aktov, ki jih v skladu s prvim odstavkom 22. člena Uredbe 2022/868/EU sprejme Evropska komisija.

(2) Minister objavi dan začetka veljavnosti aktov iz prejšnjega odstavka v Uradnem listu Republike Slovenije.

**28. člen**

**(začetek veljavnosti)**

Ta zakon začne veljati petnajsti dan po objavi v Uradnem listu Republike Slovenije.

Št.……………..

Ljubljana, dne ………..

EVA 2024-3150-0002

**III. OBRAZLOŽITEV**

**K 1. členu (vsebina):**

S predlogom tega zakona se ureja izvajanje Uredbe (EU) 2022/868 Evropskega parlamenta in Sveta z dne 30. maja 2022 o evropskem upravljanju podatkov in spremembi Uredbe (EU) 2018/1724 (UL L št. 152 z dne 3. junija 2022, str. 1; v nadaljnjem besedilu: Uredba 2022/868/EU) ter se predvsem določa pristojne organe za izvajanje in nadzor nad izvajanjem Uredbe 2022/868/EU. V predlogu zakona so določeni tudi nadzorni ukrepi, prekrški in globe v zvezi z izvajanjem Uredbe 2022/868/EU.

**K 2. členu (pristojni organ):**

Vsaka država članica Evropske unije (v nadaljnjem besedilu: EU) mora za namene izvajanja nalog iz 7. člena Uredbe 2022/868/EU imenovati enega ali več pristojnih organov, ki so lahko pristojni za določen sektor, da pomagajo organom javnega sektorja, ki odobrijo ali zavrnejo dostop za ponovno uporabo kategorij podatkov iz prvega odstavka 3. člena Uredbe 2022/868/EU (v nadaljnjem besedilu: zaščitenih podatkov javnega sektorja). Države članice EU lahko ustanovijo enega ali več novih pristojnih organov ali pa se zanašajo na obstoječe organe javnega sektorja ali na notranje službe organov javnega sektorja, ki izpolnjujejo pogoje, določene v Uredbi 2022/868/EU. Pomoč, ki jo bo nudil pristojni organ iz 7. člena Uredbe 2022/868/EU, bo po potrebi vključevala:

* zagotavljanje tehnične podpore z dajanjem na voljo varnega okolja za obdelavo, v katerem se omogoči dostop za ponovno uporabo podatkov;
* zagotavljanje smernic in tehnične podpore v zvezi s tem, kako najbolje strukturirati in hraniti podatke, da bi bili zlahka dostopni;
* zagotavljanje tehnične podpore pri psevdonimizaciji in zagotavljanje obdelave podatkov na način, s katerim se dejansko ohranjajo zasebnost, zaupnost, celovitost in dostopnost informacij, vsebovanih v podatkih, katerih ponovna uporaba je dovoljena; sem spadajo tudi tehnike za anonimizacijo, posploševanje, odstranjevanje in naključno razporeditev osebnih podatkov ali druge najsodobnejše metode za varovanje zasebnosti, pa tudi izbris poslovno občutljivih informacij, vključno s poslovnimi skrivnostmi ali vsebino, varovano s pravicami intelektualne lastnine;
* kadar je ustrezno, zagotavljanje pomoči organom javnega sektorja, da ponovnim uporabnikom zagotavljajo podporo pri zahtevanju privolitve posameznikov, na katere se nanašajo osebni podatki, za ponovno uporabo ali pri zahtevanju dovoljenja imetnikov podatkov v skladu z njihovimi izrecnimi odločitvami, vključno glede pristojnosti, v katerih naj bi potekala obdelava podatkov, in pomoči organom javnega sektorja pri vzpostavljanju tehničnih mehanizmov, ki omogočajo prenos zahtevkov za privolitev ali dovoljenje ponovnih uporabnikov, kadar je to praktično izvedljivo;
* zagotavljanje pomoči organom javnega sektorja pri ocenjevanju ustreznosti pogodbenih zavez, ki jih je dal ponovni uporabnik na podlagi desetega odstavka 5. člena Uredbe 2022/868/EU.

V okviru pomoči drugim organom javnega sektorja pristojni organ iz 7. člena Uredbe 2022/868/EU na zahtevo obvešča tudi o najboljših praksah pri izpolnjevanju zahtev iz omenjene uredbe (na primer: o tehničnih sredstvih za omogočanje varnega okolja za obdelavo in za zagotavljanje zasebnosti in zaupnosti).

Države članice EU morajo na podlagi 8. člena Uredbe 2022/868/EU zagotoviti, da so vse ustrezne informacije o uporabi 5. in 6. člena Uredbe 2022/868/EU na razpolago in zlahka dostopne prek enotne informacijske točke. Enotna informacijska točka naj bi bila stičišče za ponovne uporabnike. Lahko je vzpostavljena kot nov organ, lahko pa je za tako imenovan obstoječi organ ali struktura. Funkcije enotne informacijske točke so lahko avtomatizirane, če organ javnega sektorja zagotavlja ustrezno podporo. Enotna informacijska točka je pristojna za sprejemanje poizvedb ali zahtevkov za ponovno uporabo zaščitenih podatkov javnega sektorja, ki jih posreduje – po avtomatizirani poti, kadar je možno in ustrezno (na primer ob zadostnem človeškem nadzoru) – organom javnega sektorja. Enotna informacijska točka po elektronski poti da na voljo seznam virov, po katerem je omogočeno iskanje po vseh razpoložljivih virih podatkov, na katerem so ustrezne informacije, ki opisujejo razpoložljive podatke, med drugim vsaj format in velikost podatkov ter pogoje za njihovo ponovno uporabo.

Glede na to da zgoraj opisane naloge in funkcionalnosti v Republiki Sloveniji še ne izvaja noben državni organ ali organ samoupravnih lokalnih skupnosti in glede na vsebinsko podobnost s področjem dela ministrstva, pristojnega za digitalno preobrazbo (v nadaljnjem besedilu: ministrstvo), bo naloge pristojnega organa iz prvega odstavka 7. člena Uredbe 2022/868/EU za vse sektorje oziroma vrste zaščitenih podatkov javnega sektorja in naloge enotne informacijske točke iz prvega odstavka 8. člena Uredbe 2022/868/EU izvajalo ministrstvo.

Ministrstvo za digitalno preobrazbo bo zagotavljalo varno okolje za obdelavo zaščitenih podatkov javnega sektorja iz četrtega odstavka 7. člena Uredbe 2022/868/EU. Organi javnega sektorja bodo storitev zagotavljanja varnega okolja za obdelavo zaščitenih podatkov, za katere so z odločbo iz 4. člena tega zakona odobrili ponovno uporabo, plačevali v skladu s cenikom, ki ga določi minister, pristojen za digitalno preobrazbo (v nadaljnjem besedilu: minister).

Enotna informacijska točka bo elektronsko vzpostavljena in dostopna preko nacionalnega portala odprtih podatkov, ki je vzpostavljen na podlagi Zakona o dostopu do informacij javnega značaja (ZDIJZ), kjer bodo posamezne zbirke imele oznako, ali gre za zbirko, ki ima status varovanega podatka, kot to opredeljuje Uredba 2022/868/EU. Nacionalni portal odprtih podatkov predstavlja enotno nacionalno točko za objavo odprtih podatkov za celotni javni sektor ter predstavlja centralni katalog vseh evidenc in zbirk podatkov v državi, pri čemer gre pri varovanih podatkih za objavo metapodatkovnih opisov zbirk podatkov ter pogojev uporabe. Dodatno bo treba določiti atribut, ki bo omogočal določitev, ali gre za zbirko, ki ima status varovanega podatka ali ne, zato bo treba Uredbo o posredovanju in ponovni uporabi informacij javnega značaja (Uradni list RS, št. 24/16 in 146/22), uskladiti s tem zakonom.

**K 3. členu (ponovna uporaba zaščitenih kategorij podatkov):**

Uredba 2022/868/EU določa pogoje za ponovno uporabo zaščitenih podatkov javnega sektorja, a pri tem organov javnega sektorja ne obvezuje, da dovolijo ponovno uporabo podatkov, niti jih ne odvezuje od obveznosti v zvezi z zaupnostjo, ki zanje veljajo po pravu EU ali nacionalnem pravu. Tako na primer ne posega v posebne določbe prava EU ali nacionalnega prava glede dostopa do nekaterih kategorij podatkov ali njihove ponovne uporabe, zlasti v zvezi z odobritvijo dostopa do uradnih dokumentov in njihovim razkrivanjem in tudi ne posega v obveznosti organov javnega sektorja glede omogočanja ponovne uporabe podatkov na podlagi prava EU ali nacionalnega prava ali v zahteve v zvezi z obdelavo neosebnih podatkov. Prav tako Uredba 2022/868/EU ne posega v pristojnosti držav članic EU glede njihovih dejavnosti v zvezi z javno varnostjo, obrambo in nacionalno varnostjo.

Zato organi javnega sektorja skladno s predlogom člena odločijo o ponovni uporabi zaščitenih podatkov javnega sektorja le ob upoštevanju pogojev za ponovno uporabo iz Uredbe 2022/868/EU in tega zakona ter vodijo postopek po zakonu, ki ureja splošni upravni postopek, če Uredba 2022/868/EU in ta zakon ne določata drugače, ter odločijo v roku 60 dni od prejema vloge oziroma v podaljšanem roku iz drugega pododstavka prvega odstavka 9. člena Uredbe 2022/868/EU.

Glede na to da zaščitene kategorije podatkov javnega sektorja zajemajo najobčutljivejše poslovne in statistične zaupnosti, pravice intelektualne lastnine tretjih oseb in osebne podatke, ki ne sodijo na področje uporabe Direktive (EU) 2019/1024 Evropskega parlamenta in Sveta z dne 20. junija 2019 o odprtih podatkih in ponovni uporabi informacij javnega sektorja (prenovitev) (UL L št. 172 z dne 26. 6. 2019, str. 56, v nadaljnjem besedilu: Direktiva (EU) 2019/1024), se ureditev ponovne uporabe zaščitenih kategorij podatkov javnega sektorja zgleduje po ureditvi obdelave osebnih podatkov za raziskovalne namene z Zakonom o varstvu osebnih podatkov (Uradni list RS, št. 163/22) in je tako dovoljena v znanstvenoraziskovalne, zgodovinskoraziskovalne in statistične namene (v nadaljnjem besedilu: raziskovanje). Ob tem mora raziskovanje izvajati organizacija in posamezniki, ki pri svojem delovanju uporabljajo etična načela in metodologijo s področja raziskovanja ter pravila glede varstva podatkov iz drugega poglavja Uredbe 2022/868/EU (torej ne nujno le registrirani raziskovalci), in če se oseba, ki je podala vlogo za ponovno uporabo zaščitenih podatkov javnega sektorja, pogodbeno zaveže, da bo spoštovala določila desetega odstavka 5. člena Uredbe 2022/868/EU (o izpolnjevanju obveznosti in priznavanju sodne pristojnosti). Skladno z 11. recitalom Uredbe 2022/868/EU namreč ne sme nastati obveznost, ki bo omogočala ponovno uporabo zaščitenih podatkov javnega sektorja, vsaka država članica EU pa ima možnost, da se odloči, ali bodo podatki dostopni za ponovno uporabo, tudi v smislu namenov in obsega takega dostopa.

Ko organi javnega sektorja odločajo o ponovni uporabi osebnih podatkov, ki ne sodijo na področje uporabe Direktive (EU) 2019/1024, pa vodijo postopek po zakonu, ki ureja varstvo osebnih podatkov, če Uredba 2022/868/EU in ta zakon ne določata drugače, ter odločijo v roku 60 dni od prejema vloge oziroma v podaljšanjem roku iz drugega pododstavka prvega odstavka 9. člena Uredbe 2022/868/EU.

**K 4. členu (vloga za ponovno uporabo zaščitenih podatkov javnega sektorja):**

Predlog člena v prvem odstavku določa sestavine vloge, s katero se zaprosi za ponovno uporabo zaščitenih podatkov javnega sektorja. Poleg osnovnih identifikacijskih podatkov prosilca mora biti v vlogi opredeljeno, od katerega organa javnega sektorja želi prosilec pridobiti podatke in katere podatke konkretno želi. Prosilec mora opredeliti namen ponovne uporabe zaščitenih podatkov javnega sektorja oziroma razloge, ki izkazujejo ustreznost, relevantnost in omejenost zaščitenih podatkov javnega sektorja na to, kar je potrebno za dosego namenov pridobitve, ter obliko in način pridobitve zaprošenih podatkov ter navedbo razlogov za določeno obliko podatkov. Prosilec mora navesti, ali namerava neosebne zaščitene podatke javnega sektorja prenesti v tretjo državo in katero ter namena takega prenosa. Prosilec mora v vlogi vključiti tudi opis raziskave, ki vsebuje podrobnejše informacije o raziskavi.

Predlog člena v drugem odstavku predvideva vlaganje vlog v elektronski obliki na enotni informacijski točki iz 3. člena tega zakona, pri čemer se za identifikacijo posameznika uporabi sredstvo elektronske identifikacije ravni zanesljivosti najmanj srednja. Določba omogoča vlaganje vlog v elektronski obliki tudi z uporabo drugih načinov elektronske identifikacije za dostop do elektronskih storitev ravni zanesljivosti najmanj srednja v skladu s predpisi, ki urejajo elektronske identifikacije in storitve zaupanja. Skladno z 58. členom Zakona o elektronski identifikaciji in storitvah zaupanja (Uradni list RS, št. 121/21, v nadaljnjem besedilu: ZEISZ) lahko namreč fizična oseba za namene elektronske identifikacije in avtentikacije za dostop do elektronskih storitev v javnem sektorju iz 14. člena tega zakona uporablja kvalificirano potrdilo za elektronski podpis še pet let po uveljavitvi ZEISZ pod določenimi pogoji (torej do leta 2026). Ker bo upravičenec podatke dobil v elektronski obliki in je digitalno vešč, saj bo izvajal postopke podatkovne analitike ter ima vsa potrebna elektronska sredstva, da lahko odda vlogo v elektronski obliki, je po naši oceni primerno in smiselno, da se predvidi možnost oddaje vloge zgolj v elektronski obliki. Možnost oddaje vloge v fizični obliki bi namreč pomenila tudi dodatno administrativno breme.

Predlog tretjega odstavka tega člena predvideva situacije, v katerih organ javnega sektorja zavrne vlogo za ponovno uporabo zaščitenih kategorij podatkov. Med te situacije sodi tudi odločanje o varovanih podatkih po predpisih, ki urejajo naloge in pooblastila ter ki določajo omejitve razkritja, saj bi njihovo razkritje nepoklicanim osebam povzročilo škodo državnemu organu, poteku uradnih postopkov ali fizičnim ali pravnim osebam, njihovo obdelavo pa morajo spremljati določeni varnostni ukrepi in postopki.

**K 5. – 8. členu (pravno sredstvo in postopek pred Informacijskim pooblaščencem):**

Uredba 2022/868/EU v drugem odstavku 9. člena predvideva, da ima vsaka fizična ali pravna oseba, ki jo neposredno zadeva odločitev o vlogi za ponovno uporabo zaščitenih podatkov javnega sektorja, pravico do učinkovitega pravnega sredstva v državi članici, v kateri se zadevni organ nahaja. Predlog člena zato ureja pravico do pritožbe, o kateri odloča Informacijski pooblaščenec (v nadaljnjem besedilu: IP). Določeno pravno sredstvo naj bi namreč vključevalo možnost pregleda s strani nepristranskega organ z ustreznim strokovnim znanjem. Postopek s pritožbo se izvaja po določbah zakona, ki ureja splošni upravni postopek. Stranska udeležba, kot jo določa zakon, ki ureja splošni upravni postopek, pa ni dopustna.

Pravica strank do pregleda dokumentov v zadevah ponovne uporabe zaščitenih podatkov javnega sektorja po določbah zakona, ki ureja splošni upravni postopek, do pravnomočnosti odločbe IP ne vključuje pregleda dokumentov zadeve, iz katerih bi se dalo razbrati ali sklepati na vsebino zaščitenih podatkov; po pravnomočnosti odločbe IP pa je pregled dokumentov zadeve možen v obsegu, dovoljenem s pravnomočno odločbo IP.

IP lahko opravi procesno dejanje v zahtevi za ponovno uporabo zaščitenih podatkov javnega sektorja brez prisotnosti stranke, ki zahteva ponovno uporabo, ali osebe, ki ima v postopku enake pravice in dolžnosti kot stranka, če bi taka prisotnost škodovala izvedbi uradnih postopkov ali varstvu ali uresničevanju človekovih pravic in temeljnih svoboščin tretjih oseb. IP v takem primeru odloči s sklepom, proti njem pa ni pritožbe.

**K 9. členu (pristojbine):**

6. člen Uredbe 2022/868/EU omogoča, da organi javnega sektorja, ki dovoljujejo ponovno uporabo zaščitenih podatkov javnega sektorja, lahko za dovolitev ponovne uporabe takih podatkov zaračunavajo pristojbine. Merila in metodologijo za izračun pristojbin določijo države članice EU, organi javnega sektorja pa objavijo opis glavnih kategorij stroškov in pravila za razporeditev stroškov. Predlagani člen določa, da se pri določitvi teh pristojbin upošteva stroške iz petega odstavka 6. člena Uredbe 2022/868/EU, zahtevnost dela in višino urne postavke zaposlenih, drugi odstavek tega člena pa daje podlago za izdajo podzakonskega akta s podrobnejšimi merili in metodologijo za izračun pristojbin.

Tretji odstavek predlaganega člena predvideva, da minister določi pogoje in načine dodeljevanja državnih pomoči v primeru znižanega plačila ali oprostitve plačila pristojbin v skladu s četrtim odstavkom 6. člena Uredbe 2022/868/EU – po tem odstavku namreč v primerih, ko organi javnega sektorja zaračunajo pristojbine, sprejmejo ukrepe, s katerimi v skladu s pravili o državni pomoči spodbujajo ponovno uporabo zaščitenih kategorij podatkov javnega sektorja v neposlovne namene, na primer za znanstvene raziskave, ter s strani MSP in zagonskih podjetij. V zvezi s tem lahko organi javnega sektorja podatke dajo na voljo tudi po znižani pristojbini ali brezplačno, zlasti MSP-jem, civilni družbi in izobraževalnim ustanovam. Skladno s 25. recitalom Uredbe 2022/868/EU bi namreč organom javnega sektorja moralo biti omogočeno, da se odločijo, da v skladu s pravili o državni pomoči dovolijo ponovno uporabo po znižani pristojbini ali brezplačno (npr. pri nekaterih kategorijah ponovne uporabe), da bi spodbudili tovrstno ponovno uporabo za spodbujanje raziskav in inovacij ter podpirali podjetja, ki so pomemben vir inovacij in sama navadno teže zbirajo ustrezne podatke.

**K 10. členu (pristojni organ):**

Vsaka država članica EU na podlagi 13. člena Uredbe 2022/868/EU imenuje enega ali več pristojnih organov za izvedbo nalog v zvezi s priglasitvenim postopkom za storitve posredovanja podatkov. Tak pristojni organ mora biti pravno ločen in funkcionalno neodvisen od ponudnikov storitev posredovanja podatkov, naloge mora opravljati nepristransko, pregledno, dosledno, zanesljivo in pravočasno, pri opravljanju svojih nalog pa se mora zavzemati za lojalno konkurenco in nediskriminacijo. Zahteve v zvezi s pristojnimi organi opredeljuje 26. člen Uredbe 2022/868/EU.

Pooblastila pristojnih organov za storitve posredovanja podatkov ne posegajo v pooblastila organov za varstvo podatkov, nacionalnih organov za varstvo konkurence, organov za kibernetsko varnost in drugih ustreznih sektorskih organov. Ti organi v skladu s svojimi pristojnostmi, ki izhajajo iz prava EU in nacionalnega prava, vzpostavijo močno sodelovanje, si izmenjujejo informacije, ki jih potrebujejo za opravljanje svojih nalog v zvezi s ponudniki storitev posredovanja podatkov, ter si prizadevajo za to, da so odločitve, ki jih sprejmejo pri uporabi te uredbe, dosledne.

S predlogom člena se določa, da bo naloge pristojnega organa iz prvega odstavka 13. člena Uredbe 2022/868/EU izvajalo ministrstvo.

**K 11. členu (uporaba drugih predpisov):**

Predlog člena ureja uporabo drugih predpisov.

**K 12. členu (priglasitev ponudnikov storitev posredovanja podatkov):**

Predlog 12. člena ureja delovanje in postopek pred ministrstvom. Ministrstvo vodi uradno evidenco ponudnikov storitev posredovanja podatkov, ki so mu priglasili opravljanje storitev. Vpis v uradno evidenco ni pogoj za izvajanje pravic in obveznosti, ki jih imajo ponudniki storitev posredovanja po Uredbi 2022/868/EU ali po tem zakonu. Glede na to da skladno z desetim odstavkom 11. člena Uredbe 2022/868/EU Evropska komisija vodi in redno posodablja javni register vseh ponudnikov storitev posredovanja podatkov (objavljen na: https://digital-strategy.ec.europa.eu/en/policies/data-intermediary-services), ki opravljajo svoje storitve v EU, slovenska evidenca ne bo javno objavljena. Predlagani člen le omogoča pravno podlago za izdajanje »izjav« oziroma »potrdil«, kot jih predvidevata osmi in deveti odstavek 11. člena Uredbe 2022/868/EU – v slovenskem pravnem redu gre namreč vsebinsko za izdajanje potrdil in odločb, za katere po zakonu, ki ureja splošni upravni postopek, potrebujemo vzpostavljeno evidenco. Tako v primeru, da bo:

* ponudnik storitev posredovanja podatkov podal zahtevo za izdajo potrdila o predložitvi priglasitve (osmi odstavek 11. člena Uredbe 2022/868/EU), mu bo ministrstvo izdalo potrdilo, ki samo po sebi ne bo ustvarjalo pravic in obveznosti po Uredbi 2022/868/EU ali tem zakonu;
* če pa bo ponudnik storitev posredovanja podatkov podal zahtevo iz devetega odstavka 11. člena Uredbe 2022/868/EU, bo ministrstvo o zahtevi odločilo z odločbo. Če bo organ zahtevi ugodil, bo lahko ponudnik storitev posredovanja podatkov v pisni in govorni komunikaciji uporabljal naziv »ponudnik storitev posredovanja podatkov, priznan v Uniji« in skupni logotip.

Predlog četrtega odstavka tega člena daje ministrstvu možnost, da po uradni dolžnosti iz evidence ponudnikov storitev posredovanja podatkov izbriše ponudnika storitev posredovanja podatkov, ki je ministrstvo obvestil o prenehanju opravljanja dejavnosti ali če je inšpektor za informacijsko družbo ponudniku storitev posredovanja podatkov z dokončno odločbo prepovedal opravljanje dejavnosti.

**K 13. členu (pristojni organ):**

Vsaka država članica EU imenuje enega ali več pristojnih organov, ki bodo odgovorni za vodenje in redno posodabljanje uradne evidence priznanih organizacij za podatkovni altruizem (Uredba 2022/868/EU jo poimenuje javni nacionalni register priznanih organizacij za podatkovni altruizem). Ti pristojni organi izpolnjujejo zahteve iz 26. člena Uredbe 2022/868/EU (pravna ločenost, funkcionalna neodvisnost, nepristranskost itd.).

Glede na to da se subjekt lahko registrira v javnem nacionalnem registru priznanih organizacij za podatkovni altruizem, če je med drugim pravna oseba, ustanovljena na podlagi nacionalnega prava za doseganje ciljev v splošnem interesu ter če deluje nepridobitno in je pravno neodvisen od katerega koli subjekta, ki deluje pridobitno, je posledično primerno, da naloge pristojnega organa iz prvega odstavka 23. člena Uredbe 2022/868/EU izvaja ministrstvo, sistemsko pristojno za delovanje nevladnih organizacij.

Pristojni organ za registracijo organizacij za podatkovni altruizem na ravni posamezne države članice EU svoje naloge opravlja v sodelovanju z zadevnim organom za varstvo podatkov, kadar so te naloge povezane z obdelavo osebnih podatkov, in z ustreznimi sektorskimi organi te države članice EU.

**K 14. členu (uporaba drugih predpisov):**

Predlog člena ureja uporabo drugih predpisov.

**K 15. členu (registracija priznanih organizacij za podatkovni altruizem):**

Predlog 15. člena ureja postopek pred pristojnim organom za registracijo organizacij za podatkovni altruizem, ki na podlagi vloge preveri, ali subjekt, ki se želi registrirati, izpolnjuje pogoje iz Uredbe 2022/868/EU in tega zakona ter izda odločbo iz petega odstavka 19. člena Uredbe 2022/868/EU. Po vpisu v evidenco bo subjekt lahko v svoji pisni in govorni komunikaciji uporabljal naziv »organizacija za podatkovni altruizem, priznana v Uniji« in skupni logotip.

Predlog tretjega odstavka tega člena daje pravno podlago za vodenje evidence priznanih organizacij za podatkovni altruizem in njeno javno objavo. V evidenci bodo vsebovani podatki, kot jih predvideva šesti odstavek 19. člena Uredbe 2022/868/EU.

Glede na to da je pristojni organ za registracijo organizacij za podatkovni altruizem pred vpisom v uradno evidenco priznanih organizacij za podatkovni altruizem preveril izpolnjevanje pogojev za določen subjekt, je sistemsko primerno, da je skladno s predlogom četrtega odstavka tega člena tak organ pristojen tudi za izbris subjekta iz uradne evidence priznanih organizacij za podatkovni altruizem, če mu je inšpektor za informacijsko družbo z dokončno odločbo prepovedal opravljanje dejavnosti.

**K 16. členu (nadzor):**

Predlog člena določa pristojnost inšpekcije za informacijsko družbo za izvajanje nadzora nad izvajanjem Uredbe 2022/868/EU, delegiranih aktov, sprejetih na podlagi Uredbe 2022/868/EU, in tega zakona. Skladno s 13. in 14. členom Uredbe 2022/868/EU mora vsaka država članica EU imenovati enega ali več pristojnih organov za izvedbo nalog v zvezi s priglasitvenim postopkom za storitve posredovanja podatkov, torej tudi nalog spremljanja in nadzorovanja skladnosti ponudnikov storitev posredovanja podatkov z zahtevami iz omenjene uredbe. Poleg tega mora država članica določiti tudi organ, ki spremlja in nadzoruje skladnost priznanih organizacij za podatkovni altruizem z zahtevami iz Uredbe 2022/868/EU.

Predlog drugega odstavka tega člena daje pravno podlago inšpektorju za informacijsko družbo, ki z odločbo prepove opravljanje dejavnosti ponudniku storitev posredovanja podatkov ali priznani organizaciji za podatkovni altruizem, da o tem obvesti ustrezni pristojni organ iz 10. ali 13. člena tega zakona, ki nato zadevni subjekt izbriše iz ustrezne evidence.

**K členom, ki urejajo prekrške (17. – 23. člen):**

Višina globe je predpisana različno glede na kategorijo storilca prekrška, s čimer se uresničuje določba prvega odstavka 34. člena Uredbe 2022/868/EU, da morajo biti kazni učinkovite, sorazmerne in odvračilne. Zavezanci iz Uredbe 2022/868/EU se med seboj razlikujejo glede na pravnoorganizacijske oblike, v katerih lahko izvajajo storitve posredovanja podatkov ali storitve podatkovnega altruizma oziroma so ponovni uporabniki zaščitenih podatkov javnega sektorja, zato je tudi višina globe, ki bo zadostila merilu odvračilnosti in učinkovitosti, določena v razponu. Razponi glob so določeni znotraj okvirjev, ki jih predvideva 17. člen Zakona o prekrških (Uradni list RS, št. 29/11 – uradno prečiščeno besedilo, 21/13, 111/13, 74/14 – odl. US, 92/14 – odl. US, 32/16, 15/17 – odl. US, 73/19 – odl. US, 175/20 – ZIUOPDVE in 5/21 – odl. US):

* za posameznika, samostojnega podjetnika posameznika in posameznika, ki samostojno opravlja dejavnost, od 400 do 1.200 eurov;
* za pravno osebo od 4.500 do 60.000 eurov;
* za odgovorno osebo pravne osebe ali odgovorno osebo samostojnega podjetnika posameznika oziroma posameznika, ki samostojno opravlja dejavnost, in za odgovorno osebo v državnem organu, v samoupravni lokalni skupnosti od 400 do 6.000 eurov.

Države članice EU skladno z Uredbo 2022/868/EU določijo pravila o kaznih, ki se uporabljajo za kršitve obveznosti v zvezi s prenosi neosebnih podatkov v tretje države, obveznosti priglasitve ponudnikov storitev posredovanja podatkov, pogojev za opravljanje storitev posredovanja podatkov in pogojev za registracijo kot priznana organizacija za podatkovni altruizem ter sprejmejo vse potrebne ukrepe za zagotovitev, da se te kazni izvajajo.

**K 17. členu (prekrški):**

Predlog 17. člena predvideva prekrške v primeru kršitev obveznosti v zvezi s prenosi neosebnih podatkov v tretje države po 14. odstavku 5. člena Uredbe 2022/868/EU. Ta predvideva, da lahko fizična ali pravna oseba, ki ji je bila podeljena pravica do ponovne uporabe neosebnih podatkov, podatke prenese samo v tiste tretje države, za katere so izpolnjene določene zahteve (zaveza s pogodbo, da bo ponovni uporabnik ob prenosu neosebnih zaupnih podatkov ali podatkov, za katere velja varstvo pravic intelektualne lastnine, v tretje države izpolnjeval obveznosti, v skladu z Uredbo 2022/868/EU in da bo za reševanje kakršnega koli spora v zvezi z izpolnjevanjem obveznosti priznal pristojnost sodišč države članice EU, v kateri je organa javnega sektorja, ki mu je podatke posredoval; spoštovanje izvedbenih in delegiranih aktov Evropske komisije).

Predlog člena predvideva tudi sankcijo v primeru, da ponovni uporabnik uporabi zaščitene podatke javnega sektorja v nasprotju z namenom iz drugega odstavka 4. člena tega zakona (torej v nasprotju z znanstvenoraziskovalnimi, zgodovinskoraziskovalnimi in statističnimi nameni).

**K 18. členu (prekrški):**

Predlog 18. člena predvideva prekrške v primeru kršitev obveznosti priglasitve ponudnikov storitev posredovanja podatkov iz 11. in 12. člena Uredbe 2022/868/EU. Prekršek se nanaša na obveznosti, ki jih mora spoštovati subjekt, ki želi izvajati ali že izvaja storitve posredovanja podatkov:

* priglasitev opravljanja storitve posredovanja podatkov (prvi odstavek 11. člena Uredbe 2022/868/EU);
* imenovanje zakonitega zastopnika, če nima sedeža v Evropski uniji (tretji odstavek 11. člena Uredbe 2022/868/EU);
* opravljanje dejavnosti ob izpolnjevanju pogojev iz Uredbe 2022/868/EU (četrti odstavek 11. člena Uredbe 2022/868/EU);
* ne sme uporabljati v pisni in govorni komunikaciji naziva »ponudnik storitev posredovanja podatkov, priznan v Uniji« in skupnega logotipa, če mu ni bila izdana dokončna odločba iz tretjega odstavka 12. člena tega zakona (deveti odstavek 11. člena Uredbe 2022/868/EU);
* obveščanje pristojnega organa v roku o spremembah informacij iz šestega odstavka 11. člena Uredbe 2022/868/EU (dvanajsti odstavek 11. člena Uredbe 2022/868/EU) ali o prenehanju opravljanja dejavnosti (trinajsti odstavek 11. člena Uredbe 2022/868/EU);
* izpolnjevanje 15 podrobno opisanih pogojev za opravljanje storitve iz 12. člena Uredbe 2022/868/EU. Dosledno spoštovanje obveznosti iz 12. člena Uredbe 2022/868/EU je pomembno za povečanje zaupanja in nadzora za imetnike podatkov, posameznike, na katere se nanašajo osebni podatki, in uporabnike podatkov pri storitvah posredovanja podatkov in ključno vpliva na nevtralnost ponudnikov storitev in s tem na zaupanje v izmenjavo podatkov.

**K 19. členu (prekrški):**

Predlog 19. člena predvideva prekrške v primeru kršitev splošnih zahtev za registracijo kot priznana organizacija za podatkovni altruizem iz 18. člena Uredbe 2022/868/EU.

Skladno s 46. recitalom Uredbe 2022/868/EU se pričakuje, da bo izpolnjevanje zahtev iz te uredbe s strani priznanih organizacij za podatkovni altruizem pripeljalo do zaupanja v to, da se podatki, ki so bili dani na voljo za altruistične namene, uporabljajo za cilje v splošnem interesu. Tako zaupanje naj bi se vzpostavilo zlasti s sedežem organizacije ali njenim imenovanim zakonitim zastopnikom v EU, pa tudi z zahtevo, da so priznane organizacije za podatkovni altruizem nepridobitne organizacije, z zahtevami za preglednost delovanja ter s posebnimi zaščitnimi ukrepi, sprejetimi za zaščito pravic in interesov posameznikov, na katere se nanašajo osebni podatki, in podjetij.

Tako predlog 19. člena zakona predvideva prekrške v primeru spremembe pravnoorganizacijske oblike organizacije, pridobitnega opravljanja dejavnosti in pravne odvisnosti od pridobitnega subjekta ter v primeru izvajanja dejavnosti preko strukture, ki funkcionalno ni ločena od drugih dejavnosti.

**K 20. členu (prekrški):**

Predlog 20. člena zakona predvideva prekrške v primeru kršitev zahtev za preglednost delovanja pri izvajanju dejavnosti podatkovnega altruizma iz 20. člena Uredbe 2022/868/EU. To so kršitve obveznosti, ki se nanašajo na vodenje popolne in natančne evidence v zvezi z obdelavo podatkov, in obveznosti glede priprave in posredovanja letnega poročila o dejavnostih.

**K 21. členu (prekrški):**

Predlog 21. člena predvideva prekrške v primeru kršitev obveznosti za zaščito pravic in interesov posameznikov, na katere se nanašajo osebni podatki, in imetnikov podatkov glede njihovih podatkov. Skladno z 21. členom Uredbe 2022/868/EU gre za kršitve glede obveščanja o ciljih v splošnem interesu in namenu, za katerega se bodo osebni podatki obdelovali, o lokaciji in ciljih v splošnem interesu, za katere dovoljuje vsako obdelavo, ki se izvaja v tretji državi; uporabe podatkov za cilje v splošnem interesu in pridobivanja podatkov brez zavajajočih tržnih praks; zagotavljanja orodja za pridobitev ali umik privolitev ali dovoljenj za obdelavo podatkov; sprejema ukrepov za zagotavljanje varnosti za shranjevanje in obdelavo neosebnih podatkov; obveščanja o nepooblaščenih prenosih neosebnih podatkov; in glede navajanja pristojnosti tretje države v primeru obdelave podatkov s strani tretjih oseb.

**K 22. členu (prekrški):**

Predlog 22. člena predvideva prekrške v primeru kršitev obveznosti v zvezi s prenosi neosebnih podatkov v tretje države po 31. členu Uredbe 2022/868/EU. Prekršek se nanaša na obveznosti, ki zajemajo:

* tehnične, pravne ali organizacijske ukrepe za preprečitev mednarodnega prenosa neosebnih podatkov, hranjenih v Evropski uniji, ali dostopa državnih organov drugih držav do teh podatkov (prvi odstavek 31. člena Uredbe 2022/868/EU);
* ob prenosu podatkov v tretjo državo zagotavljanje najmanjše sprejemljive količine podatkov, ob upoštevanju drugega in tretjega odstavka 31. člena Uredbe 2022/868/EU (četrti odstavek 31. člena Uredbe 2022/868/EU);
* obveščanje imetnika podatkov o prošnji upravnega organa tretje države za dostop do njegovih podatkov pred ugoditvijo prošnji prenosa podatkov v tretjo državo, razen v primeru prošnje z namenom kazenskega pregona in dokler je to potrebno za ohranitev učinkovitosti kazenskega pregona (peti odstavek 31. člena Uredbe 2022/868/EU).

**K 23. členu (prekrški):**

Predlog 23. člena zakona se nanaša na prekrške glede kršitev obveznosti, ki bodo določene z delegiranimi akti Evropske komisije, sprejetimi na podlagi Uredbe 2022/868/EU. Z delegiranimi akti bodo namreč vzpostavljene obveznosti glede zagotavljanja informacij o uporabi podatkov, orodjih za pridobitev in umik privolitve ali dovoljenja ter ukrepih, sprejetih za preprečevanje zlorabe podatkov (točka a) prvega odstavka 22. člena Uredbe 2022/868/EU); glede tehničnih in varnostnih zahtev, s katerimi se zagotovi ustrezno raven varnosti glede shranjevanja in obdelave podatkov ter glede orodij za pridobitev in umik privolitve ali dovoljenja (točka b) prvega odstavka 22. člena Uredbe 2022/868/EU); glede komunikacijskih načrtov, s katerimi deležnike ozavešča o podatkovnem altruizmu in o imenovanju za organizacijo za podatkovni altruizem, priznano v EU, in samih pravilih (točka c) prvega odstavka 22. člena Uredbe 2022/868/EU); in glede priporočil o zadevnih standardih interoperabilnosti (točka d) prvega odstavka 22. člena Uredbe 2022/868/EU).

**K 24. členu (odmerjanje sankcij):**

V postopku nadzora inšpektor za informacijsko družbo pri odmeri sankcije za prekrške iz 17. do 23. člena tega zakona poleg splošnih pravil za odmero sankcije iz zakona, ki ureja prekrške, upošteva tudi merila iz drugega odstavka 34. člena Uredbe 2022/868/EU. Splošna pravila za odmero sankcije določa 26. člen Zakona o prekrških (Uradni list RS, št. 29/11 – uradno prečiščeno besedilo, 21/13, 111/13, 74/14 – odl. US, 92/14 – odl. US, 32/16, 15/17 – odl. US, 73/19 – odl. US, 175/20 – ZIUOPDVE in 5/21 – odl. US), drugi odstavek 34. člena Uredbe 2022/868/EU pa predvideva še širši nabor meril, ki naj se upoštevajo pri naložitvi globe.

**K 25. členu (višina globe v hitrem prekrškovnem postopku):**

Ker predlog zakona določa globe v razponih, se s predlogom tega člena v skladu s tretjim odstavkom 52. člena Zakona o prekrških (Uradni list RS, št. 29/11 – uradno prečiščeno besedilo, 21/13, 111/13, 74/14 – odl. US, 92/14 – odl. US, 32/16, 15/17 – odl. US, 73/19 – odl. US, 175/20 – ZIUOPDVE in 5/21 – odl. US; v nadaljnjem besedilu: ZP-1) prekrškovnemu organu omogoča, da bo v hitrem prekrškovnem postopku (ob uporabi splošnih pravil za odmero sankcije – 26. člen ZP-1) lahko izrekel globo, ki je višja od najnižje predpisane.

**K 26. členu (izdaja podzakonskih aktov):**

Vlada v treh mesecih po uveljavitvi zakona izda podzakonski akt, s katerim določi podrobnejša merila in metodologijo za izračun pristojbin za ponovno uporabo zaščitenih podatkov javnega sektorja ter uskladi Uredbo o posredovanju in ponovni uporabi informacij javnega značaja (Uradni list RS, št. 24/16 in 146/22). Minister v 3 mesecih od uveljavitve tega zakona določi pogoje in načine dodeljevanja državnih pomoči v primeru znižanega plačila ali oprostitve plačila pristojbin v skladu s četrtim odstavkom 6. člena Uredbe 2022/868/EU.

**K 27. členu (delegirani akti):**

Predlog člena določa čas začetka uporabe določb za prekrške, ki izhajajo iz delegiranih aktov Evropske komisije, in obveznost ministra, da objavi začetek veljavnosti delegiranih aktov Evropske komisije v Uradnem listu Republike Slovenije.

**K 28. členu (začetek veljavnosti):**

Predlog člena določa *vacatio le*gis 15 dni po objavi v Uradnem listu Republike Slovenije.

**IV. BESEDILO ČLENOV, KI SE SPREMINJAJO**

**/**

**V. PREDLOG, DA SE PREDLOG ZAKONA OBRAVNAVA PO NUJNEM OZIROMA SKRAJŠANEM POSTOPKU**

/

**VI. PRILOGE**

/

1. Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij (Evropska strategija za podatke), COM/2020/66 final, z dne 19. 2. 2020. [↑](#footnote-ref-2)